MEABHRÁN MÍNIÚCHÁIN

1. COMHTHÉACS AN TOGRA

Sa mheabhrán míniúcháin seo déantar cur síos níos mionsonraithe ar an gcreat dlí nua atá beartaithe le sonraí pearsanta san AE a chosaint mar a leagtar amach i dTeachtaireacht COM (2012) 9 final[1]. Tá dhá thogra reachtacha sa chreat dlí nua atá beartaithe:

– togra le haghaidh Rialacháin ó Pharlaimint na hEorpa agus ón gComhairle maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin (Rialachán Ginearálta maidir le Cosaint Sonraí), agus

– togra le haghaidh Treorach ó Pharlaimint na hEorpa agus ón gComhairle maidir le daoine aonair a chosaint i ndáil le sonraí pearsanta a phróiseáil ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorchur, agus maidir le saorghluaiseacht sonraí den sórt sin[2].

Baineann an meabhrán míniúcháin seo leis an togra reachtach maidir le Rialachán Ginearálta maidir le Cosaint Sonraí.

Bhí dhá chuspóir laistiar de ghlacadh Threoir 95/46/EC[3], atá i gcroílár reachtaíocht reatha an AE maidir le cosaint sonraí: an ceart bunúsach maidir le cosaint sonraí a chosaint agus saorshreabhadh sonraí pearsanta idir na Ballstáit a ráthú. Cuireadh Cinneadh Réime 2008/977/CGB leis mar ionstraim ghinearálta ar leibhéal an AE le haghaidh cosanta sonraí pearsanta i réimsí an chomhair phóilíneachta agus bhreithiúnaigh in ábhair choiriúla[4].

Tá forbairtí sciobtha teicneolaíocha tar éis dúshláin nua a chruthú maidir le cosaint sonraí pearsanta. Tá méadú as cuimse tagtha ar chomhroinnt agus ar bhailiú sonraí. A bhuí leis an teicneolaíocht is féidir le cuideachtaí príobháideacha agus le húdaráis phoiblí sonraí pearsanta a úsáid ar scála níos mó ná riamh roimhe chun a gcuid gníomhaíochtaí a shaothrú. Tá méadú faoin méid faisnéise pearsanta a chuireann daoine aonair ar fáil go poiblí agus ar fud an domhain. Tá idir an geilleagar agus an saol sóisialta athruithe ó bhun ag an teicneolaíocht.

Tá forbairt eacnamaíoch ag brath go mór ar mhuinín a chothú as an idirlíon. Bíonn drogall ar thomhaltóirí ceannach a dhéanamh agus seirbhísí nua a ghlacadh ar líne de dheasca easpa muiníne. Tá baol ann go gcuirfidh sé seo moill ar fhorbairt úsáidí cruthaitheacha na nuatheicneolaíochta. Is lárnach, mar sin, an ról atá ag cosaint sonraí sa Chlár Oibre Digiteach don Eoraip[5], agus, ar dhóigh níos ginearálta, sa straitéis ‘Eoraip 2020’[6].

In Airteagal 16(1) den Chonradh ar Fheidhmiú an Aontais Eorpaigh (CFAE), a tugadh isteach le Conradh Liospóin, bunaítear an prionsabal go bhfuil ag gach duine an ceart go ndéanfar na sonraí pearsanta a bhaineann leis nó léi a chosaint. Lena chois sin, le Conradh Liospóin tugadh isteach in Airteagal 16(2) den CFAE bunús dlí sonrach maidir le rialacha a ghlacadh ar chosaint sonraí pearsanta. In Airteagal 8 den Chairt um Chearta Bunúsacha tá cosaint sonraí pearsanta cumhdaithe mar cheart bunúsach.

D’iarr an Chomhairle Eorpach ar an gCoimisiún feidhmiú ionstraimí an AE maidir le cosaint sonraí a mheas agus tionscnaimh bhreise reachtacha agus neamhreachtacha a thíolacadh, nuair ba ghá[7]. Sa rún a rith sí ar Chlár Stócólm, chuir Parlaimint na hEorpa[8] in iúl go mbeadh fáilte aici roimh scéim chuimsitheach cosanta sonraí san AE agus d’éiligh sí, inter alia, leasú ar an gCinneadh Réime. Ina Phlean Gníomhaíochta le haghaidh cur chun feidhme Chlár Stócólm[9] leag an Coimisiún béim ar an ngá a áirithiú go gcuirtear an ceart bunúsach maidir le cosaint sonraí pearsanta i bhfeidhm go comhsheasmhach i gcomhthéacs bheartais uile an AE.

Sa teachtaireacht a d’eisigh sé dar teideal A comprehensive approach on personal data protection in the European Union (Cur chuige cuimsitheach ar chosaint sonraí pearsanta san Aontas Eorpach)[10], chinn an Coimisiún go bhfuil beartas níos cuimsithí agus níos comhtháite maidir leis an gceart bunúsach go ndéanfar sonraí pearsanta a chosaint de dhíth ar an AE.

Tá an creat reatha fónta i gcónaí i dtaca lena chuspóirí agus lena phrionsabail, ach níor choisc sé ilroinnt ar an dóigh a gcuirtear cosaint sonraí pearsanta chun feidhme tríd an Aontas, ná níor choisc sé éiginnteacht dlí agus tuairim fhorleathan sa phobal go mbaineann rioscaí móra le gníomhaíocht idirlín go háirithe[11]. Is é sin an fáth a bhfuil sé in am creat cosanta sonraí a thógáil san AE a bheidh níos daingne agus níos comhtháite, a mbeidh taca ó fhorfheidhmiú daingean faoi a ligfidh don gheilleagar digiteach forbairt ar fud an mhargaidh inmheánaigh, a thabharfaidh smacht ar a sonraí féin do dhaoine aonair agus a athneartóidh deimhneacht dhlíthiúil agus deimhneacht phraiticiúil d’oibreoirí eacnamaíocha agus d’údaráis phoiblí.

2. TORTHAÍ NA gCOMHAIRLIÚCHÁN LEIS NA PÁIRTITHE LEASMHARA AGUS MEASÚNÚ TIONCHAIR

Is éard atá sa tionscnamh seo toradh na gcomhairliúchán forleathan a rinneadh le mórgheallsealbhóirí uile faoi athbhreithniú ar an gcreat dlí reatha maidir le cosaint sonraí pearsanta, comhairliúcháin a mhair níos mó ná dhá bhliain agus a raibh comhdháil ardleibhéil i mBealtaine 2009[12] mar chuid díobh maille le dhá shraith comhairliúcháin phoiblí:

– Ón 9 Iúil go dtí an 31 Nollaig 2009, an Comhairliúchán faoin gcreat dlí maidir leis an gceart bunúsach go ndéanfar sonraí pearsanta a chosaint. Fuair an Coimisiún 168 freagra ar tháinig 127 díobh ó dhaoine aonair, ó eagraíochtaí agus ó chomhlachais gnó agus 12 ó údaráis phoiblí[13].

– Ón 4 Samhain 2010 go dtí an 15 Eanáir 2011, an Comhairliúchán faoi chur chuige cuimsitheach an Choimisiúin ar chosaint sonraí pearsanta san Aontas Eorpach. Fuair an Coimisiún 305 freagra, ar tháinig 54 díobh ó shaoránaigh, 31 ó údaráis phoiblí agus 220 ó eagraíochtaí príobháideacha, is é sin comhlachais ghnó agus eagraíochtaí neamhrialtais go háirithe[14].

Rinneadh comhairliúcháin spriocdhírithe le príomhgheallsealbhóirí freisin; eagraíodh imeachtaí sonracha i Meitheamh agus in Iúil 2010 le húdaráis na mBallstát agus le geallsealbhóirí ón earnáil phríobháideach, maille le heagraíochtaí príobháideachta, eagraíochtaí cosanta sonraí agus eagraíochtaí tomhaltóirí[15]. I Mí na Samhna 2010, d’eagraigh Leasuachtarán Reding de chuid an Choimisiúin Eorpaigh cruinniú comhchéime maidir le hathchóiriú na cosanta sonraí. An 28 Eanáir 2011 (an Lá Cosanta Sonraí), chomheagraigh an Coimisiún Eorpach agus Comhairle na hEorpa comhdháil le saincheisteanna a phlé a bhaineann le hathchóiriú chreat dlí an AE maille leis an ngá atá le caighdeáin choiteanna cosanta sonraí ar fud an domhain[16]. An uachtaránacht Ungáireach agus Pholannach ar an gComhairle a bhí ina n-óstaigh don dá chomhdháil faoi chosaint sonraí ón 16-17 Meitheamh 2011 agus an 21 Meán Fómhair 2011.

Eagraíodh ceardlanna agus seimineáir ar shaincheisteanna ar leith i rith 2011. I mí Eanáir, thionóil an Ghníomhaireacht Eorpach um Shlandáil Líonra agus Faisnéise[17] ceardlann maidir le fógairt sáruithe i ndáil le cosaint sonraí san Eoraip[18]. I mí Feabhra, thionóil an Coimisiún ceardlann le húdaráis na mBallstát le shaincheisteanna cosanta sonraí i réimse an chomhair phóilíneachta agus bhreithiúnaigh in ábhair choiriúla a phlé, lena n-áirítear cur chun Chearta Bunúsacha feidhme an Chinnidh Réime, agus thionóil an Ghníomhaireacht um cruinniú comhairliúcháin le geallsealbhóirí maidir le cosaint sonraí agus príobháideacht. Pléadh na príomh‑shaincheisteanna a bhaineann leis an athchóiriú le hÚdaráis náisiúnta Cosanta Sonraí an 13 Iúil 2011. Chuathas i gcomhairle le saoránaigh san AE trí shuirbhé de chuid Eurobarometer a rinneadh ó mhí na Samhna go mí na Nollag 2010[19]. Seoladh roinnt staidéar freisin[20]. Sa Mheitheal dá dtagraítear in Airteagal 29[21], cuireadh go leor tuairimí maille le hionchur úsáideach ar fáil don Choimisiún[22]. Lena chois sin, d’eisigh an Maoirseoir Eorpach ar Chosaint Sonraí tuairim chuimsitheach ar shaincheisteanna a ardaíodh sa Teachtaireacht ón gCoimisiún i mí na Samhna 2010[23].

Sa rún a rith sí an 6 Iuil 2011, d’fhormheas Parlaimint na hEorpa tuarascáil inar moladh cur chuige an Choimisiúin maidir leis an gcreat cosanta sonraí a athchóiriú[24]. Ghlac Comhairle an Aontais Eorpaigh conclúidí an 24 Feabhra 2011 ina moltar go ginearálta rún an Choimisiúin an creat cosanta sonraí a athchóiriú agus ina n‑aontaítear lena lán gnéithe de chur chuige an Choimisiúin. Thacaigh Coiste Eacnamaíoch agus Sóisialta na hEorpa freisin le rún an Choimisiúin níos mó comhsheasmhachta a áirithiú i gcur i bhfeidhm rialacha cosanta sonraí[25] an AE ar fud na mBallstát trí Threoir 95/46/CE a leasú go cuí.[26]

Le linn na gcomhairliúchán maidir le cur chuige cuimsitheach, d’aontaigh formhór mór na ngeallsealbhóirí gur bailí na prionsabail ghinearálta fós ach gur gá an creat reatha a chur in oiriúint le go bhfreagróidh sé níos fearr do na dúshláin a thugann forbairt sciobtha teicneolaíochtaí nua (ar líne go háirithe) agus méadú faoin domhandú, agus neodracht theicneolaíoch an chreata á caomhnú ag an am céanna. Cáineadh go mór an ilroinnt atá ar chosaint sonraí pearsanta san Aontas faoi láthair. Cháin geallsealbhóirí go háirithe í, agus d’iarr siad níos mó deimhneachta dlíthiúla agus comhchuibhiú na rialacha maidir le cosaint sonraí pearsanta. Dearcann siad ar chastacht na rialacha maidir le haistrithe idirnáisiúnta sonraí pearsanta mar bhacainn mhór roimh a gcuid gníomhaíochtaí ós minic nach mór dóibh sonraí pearsanta a aistriú ón AE chuig réigiúin eile.

I gcomhréir lena bheartas le haghaidh rialáil níos fearr, rinne an Coimisiún measúnú tionchair ar na roghanna beartais. Mar bhunús leis an measúnú tionchair bhí na trí chuspóir seo a leanas: an ghné sin de chosaint sonraí a bhaineann leis an margadh inmheánach a fheabhsú; cur le héifeachtacht fheidhmiú na gceart cosanta sonraí ag daoine aonair; agus cruthú creata chuimsithigh chomhleanúnaigh a chumhdódh réimsí uile inniúlachta an Aontais, lena n-áirítear comhar póilíneachta agus breithiúnach in ábhair choiriúla. Rinneadh measúnú ar thrí rogha beartais ag céimeanna éagsúla idirghabhála: is é a bhí sa chéad rogha mionleasuithe reachtacha agus úsáid teachtaireachtaí léirmhínitheacha agus beart tacaíochta beartais amhail cláir mhaoinithe agus uirlisí teicniúla; b’ionann an dara rogha agus tacar d’fhorálacha reachtacha maidir le gach saincheist a sainaithníodh san anailís agus ba é an tríú rogha cosaint sonraí a lárú ar leibhéal an AE trí rialacha beachta mionsonraithe le haghaidh gach earnála agus bunú gníomhaireachta de chuid an AE chun faireachán a dhéanamh ar na forálacha agus chun na forálacha sin a fhorfheidhmiú.

De réir mhodheolaíocht bhunaithe an Choimisiúin, rinneadh gach rogha beartais a mheasúnú, le cúnamh ó ghrúpa stiúrtha idirsheirbhíse, maidir le chomh héifeachtach a bhí sí i mbaint amach na gcuspóirí beartais, a tionchar eacnamaíoch ar gheallsealbhóirí (lena n-airítear a tionchar ar bhuiséad institiúidí an AE), a tionchar ar an tsochaí agus ar an dóigh a rachadh sí i bhfeidhm ar chearta bunúsacha. Níor cuireadh tionchair chomhshaoil san áireamh. De thoradh na hanailíse ar an tionchar iomlán tháinig rogha beartais tosaíochta chun cinn. Tá sí bunaithe ar an dara rogha, cuireadh roinnt eilimintí ón dá rogha eile léi agus rinneadh í a chomhshnaidhmeadh leis an togra atá á chur i láthair. De réir an mheasúnaithe tionchair, bheadh de thoradh chur chun feidhme na rogha beartais sin, inter alia, feabhsuithe móra ar dheimhneacht dhlíthiúil do rialaitheoirí sonraí agus do shaoránaigh, laghdú ar ualach riaracháin, comhsheasmhacht i bhforfheidhmiú cosanta sonraí san Aontas, áiméar éifeachtach a bheith ag daoine aonair a gcearta cosanta sonraí a fheidhmiú san AE agus éifeachtúlacht maoirseachta agus forfheidhmithe ó thaobh cosanta sonraí de. Tá súil freisin go gcuirfidh cur chun feidhme roghanna beartais tosaíochta le cuspóir an Choimisiúin maidir le simpliú agus laghdú an ualaigh riaracháin agus le cuspóirí an Chláir Oibre Dhigitigh don Eoraip, Phlean Gníomhaíochta Stócólm agus na Straitéise ‘Eoraip 2020’.

Thug an Bord um Measúnú Tionchair tuairim an 9 Meán Fómhair 2011 ar an dréacht-mheasúnú tionchair. De thoradh thuairim an Bhoird um Measúnú Tionchair, rinneadh na hathruithe seo a leanas ar an measúnú tionchair:

– Soiléiríodh cuspóirí an chreata dlí reatha (an méid ar baineadh agus an méid nár baineadh amach iad), maille le cuspóirí an athchóirithe atá beartaithe;

– Cuireadh fianaise bhreise agus míniúcháin bhreise/soiléiriú breise leis an roinnalt ar shainmhíniú na bhfadhbanna;

– Cuireadh roinn ar chomhréireacht leis an togra;

– Rinneadh athbhreithniú agus leasú iomlán ar na ríomhanna agus ar na meastacháin uile a bhaineann le hualach riaracháin sa chás bunlíne agus i rogha na tosaíochta, agus soiléiríodh an coibhneas idir na costais a bhaineann le fógra a thabhairt agus costais iomlána ilranna (lena n-áirítear iarscríbhinn 10).

– Sainmhíníodh ní b'fhearr na tionchair a imreofaí ar mhicrifhiontair agus ar fhiontair bheaga agus mheánmhéide, na tionchair a d’imreodh oifigigh cosanta sonraí agus measúnuithe cosanta sonraí go háirithe.

Tá an tuarascáil faoin measúnú tionchair agus achoimre feidhmiúcháin á bhfoilsiú in éineacht leis na tograí.

3. EILIMINTÍ DLÍ AN TOGRA 3.1. Bunús Dlí

Tá an togra seo bunaithe ar Airteagal 16 den CFAE, atá ina bhunús dlí nua, a tugadh isteach le Conradh Liospóin, maidir le rialacha cosanta sonraí a ghlacadh. Ceadaítear faoin bhforáil sin rialacha a ghlacadh a bhaineann le daoine aonair a chosaint i ndáil le sonraí pearsanta a phróiseáil ag Ballstáit agus iad i mbun gníomhaíochtaí a thagann faoi raon dhlí an Aontais. Ceadaítear fúithi freisin rialacha a ghlacadh a bhaineann le saorghluaiseacht sonraí pearsanta, lena n‑áirítear sonraí pearsanta arna bpróiseáil ag Ballstáit nó ag páirtithe príobháideacha.

Meastar gur Rialachán an ionstraim dlí is iomchuí chun an creat a shainiú maidir le cosaint sonraí pearsanta san Aontas. Cuirfidh infheidhmeacht dhíreach Rialacháin i gcomhréir le hAirteagal 288 den CFAE laghdú ar ilroinnt dlí agus tiocfaidh feabhas ar dheimhneacht dhlíthiúil trí thacar comhchuibhithe rialacha lárnacha a thabhairt isteach, rud a fheabhsóidh cosaint ceart bunúsach daoine aonair agus a chuirfidh le feidhmiú an mhargaidh inmheánaigh.

Níl an tagairt d’Airteagal 114(1) den CFAE de dhíth ach le Treoir 2002/58/CE a leasú a mhéid go ndéanfar foráil sa Treoir freisin go gcosnófar leasanna dlisteanacha rannpháirtithe ar daoine dlítheanacha iad.

3.2. Coimhdeacht agus comhréireacht

I gcomhréir le prionsabal na coimhdeachta (Airteagal 5(3) den CAE), ní féidir gníomhaíocht a dhéanamh ar leibhéal an Aontais ach sa chás agus sa mhéid nach féidir leis na Ballstáit na haidhmeanna atá beartaithe a bhaint amach go leormhaith as a stuaim féin agus gur fearr, i ngeall ar scála nó ar éifeachtaí na gníomhaíochta atá beartaithe, is féidir iad a bhaint amach ar leibhéal an Aontais. I bhfianaise na bhfadhbanna a leagadh amach thuas, léirítear san anailís ar choimhdeacht an gá atá le bearta ar leibhéal an AE ar na cúiseanna seo a leanas:

– Ní féidir an ceart go ndéanfar sonraí pearsanta a chosaint, mar a chumhdaítear in Airteagal 8 den Chairt um Chearta Bunúsacha, a áirithiú gan leibhéal comhchothrom cosanta sonraí a bheith ar fáil ar fud an Aontais. Gan rialacha a bheadh infheidhme ar fud an AE a bheith ann bheadh baol ann go mbeadh leibhéil éagsúla chosanta sna Ballstáit agus srianta ar shreabha trasteorann sonraí pearsanta idir Ballstáit a mbeadh caighdeáin éagsúla acu.

– Tá méadú as cuimse ar aistriú sonraí pearsanta thar chríocha náisiúnta, idir theorainneacha inmheánacha agus teorainneacha seachtracha. Lena chois sin, baineann dúshláin phraiticiúla le reachtaíocht ar chosaint sonraí a chur i bhfeidhm agus tá gá le comhar idir Ballstáit agus a n-údaráis, a d’eagrófaí ar leibhéal an AE, lena áirithiú go gcuirfí dlí an Aontais i bhfeidhm go haonfhoirmeach. Is é an AE is fearr a d’fhéadfadh comhleibhéal cosanta a áirithiú go héifeachtach comhsheasmhach do dhaoine aonair a bhfuil a gcuid sonraí pearsanta á n-aistriú chuig tríú tíortha.

– Ní fhéadfaidh na Ballstáit na fadhbanna a réiteach leo féin agus cúrsaí mar atá, na fadhbanna a eascraíonn as ilroinnt sna reachtaíochtaí náisiúnta go háirithe. Tá gá sonrach ann, mar sin, le creat comhchuibhithe comhtháite a bhunú a fhágfadh go mbeadh aistriú sonraí pearsanta thar theorainneacha laistigh den AE éasca agus a áiritheodh cosaint éifeachtach do na daoine aonair uile ar fud an AE.

– Na bearta reachtacha a mholtar ar leibhéal an AE, is éifeachtaí iad ná bearta den chineál céanna ar leibhéal na mBallstát mar gheall ar chineál agus ar scála na bhfadhbanna, a bhaineann le níos mó ná Ballstát amháin nó roinnt Ballstát.

Faoi phrionsabal na comhréireachta, éilítear go mbeadh aon idirghabháil a dhéanfaí spriocdhírithe agus nach rachadh sí níos faide ná mar is gá chun na cuspóirí a bhaint amach. Bhí an prionsabal sin mar threoir d’ullmhú an togra seo ó na roghanna beartais malartacha a shainaithint agus a mheas go dreachtú an togra reachtaigh.

3.3. Achoimre ar shaincheisteanna a bhaineann le cearta bunúsacha

Bunaítear an ceart go ndéanfar sonraí pearsanta a chosaint le hAirteagal 8 den Chairt agus le hAirteagal 16 den CFAE agus le hAirteagal 8 den Choinbhinsiún Eorpach um Chearta an Duine. Mar a léirigh Cúirt Bhreithiúnais an AE[27], ní ceart iomlán an ceart go ndéanfar sonraí pearsanta a chosaint, ach nach mór dearcadh air i ndáil lena fheidhm sa tsochaí[28]. Tá dlúthbhaint idir cosaint sonraí agus meas ar an saol príobháideach agus an saol teaghlaigh mar a chosnaítear iad in Airteagal 7 den Chairt. Léirítear é sin in Airteagal 1(1) de Threoir 95/46/CE, ina ndéantar foráil go gcosnóidh na Ballstáit cearta bunúsacha agus saoirsí bunúsacha daoine nádúrtha agus go háirithe a gceart chun príobháideachta i ndáil le sonraí pearsanta a phróiseáil.

Iad seo a leanas cearta bunúsacha eile a chumhdaítear sa Chairt arbh fhéidir dul i bhfeidhm orthu: saoirse chun tuairimí a nochtadh (Airteagal 11 den Chairt); saoirse chun gnó a sheoladh ceart chun maoine agus go ndéanfar maoin intleachtúil a chosaint go háirithe (Airteagal 17(2)); toirmeasc ar aon idirdhealú a dhéanamh idir daoine eile ar chúiseanna amhail cine, tionscnamh eitneach, airíonna géiniteacha, reiligiún nó creideamh, tuairim pholaitiúil nó aon tuairim eile, míchumas, nó treoshuíomh gnéasach (Airteagal 21); cearta an linbh (Airteagal 24); an ceart rochtain a fháil ar leibhéil ard cúraim sláinte (Airteagal 35); an ceart chun rochtain ar dhoiciméid (Airteagal 42); an ceart chun leigheas éifeachtach agus triail chóir a fháil (Airteagal 47).

3.4. Míniú mionsonraithe ar an togra 3.4.1. CAIBIDIL I - FORÁLACHA GINEARÁLTA

Sainmhínítear in Airteagal 1 ábhar an Rialacháin, agus, faoi mar a dhéantar in Airteagal 1 de Threoir 95/46/CE, leagtar amach dhá chuspóir an Rialacháin.

In Airteagal 2 cinntear raon feidhme ábhartha an Rialacháin

In Airteagal 3 cinntear raon feidhme críochach an Rialacháin.

In Airteagal 4 tá sainmhínithe ar théarmaí atá in úsáid sa Rialachán. Cé gur baineadh cuid de na sainmhínithe sin as Treoir 95/46/CE, mionathraíodh cuid eile díobh, cuireadh eilimintí breise leo nó tugadh isteach den chéad uair iad ('sárú i ndáil le sonraí pearsanta' atá bunaithe ar Airteagal 2(h) de Threoir 2002/58/CE[29] maidir le príobháideacht leictreonach arna leasú ag Treoir 2009/136/CE[30], ‘sonraí géiniteacha’, ‘sonraí bithmhéadracha’, ‘sonraí a bhaineann le sláinte’, ‘príomhbhunaíocht’, ‘ionadaí’, ‘fiontar’, ‘grúpa gnóthas’, ‘rialacha ceangailteacha corparáideacha’, agus an sainmhíniú ar ‘leanbh’ atá bunaithe ar Choinbhinsiún na Náisiún Aontaithe ar Chearta an Linbh[31], agus ‘údarás maoirseachta’).

Sa sainmhíniú ar thoiliú, cuirtear isteach an critéar ‘sainráite’ le comhthreomhaireacht mhearbhlach le toiliú ‘soiléir’ a sheachaint agus le go mbeidh aon sainmhíniú comhsheasmhach amháin ar thoiliú, rud a áiritheoidh go dtuigeann an duine lena mbaineann na sonraí go bhfuil sé ag toiliú agus cad a bhfuil sé ag toiliú leis.

3.4.2. CAIBIDIL II - PRIONSABAIL

Leagtar amach in Airteagal 5 na prionsabail a bhaineann le próiseáil sonraí pearsanta, a fhreagraíonn do na prionsabail in Airteagal 6 de Threoir 95/46/CE. Is iad na heilimintí nua breise is suntasaí: prionsabal na trédhearcachta; an soiléiriú ar prionsabal maidir le méid na sonraí a íoslaghdú?phrionsabal íosmhéadaithe sonraí; agus bunú fhreagracht chuimsitheach agus dhliteanas cuimsitheach an rialaitheora.

Leagtar amach in Airteagal 6, agus Airteagal 7 de Threoir 95/46/CE mar bhonn leo, na critéir maidir le próiseáil dhleathach, ar critéir iad a ndéantar mionsonrú níos mó orthu i dtaca le cothromaíocht idir leasanna, próiseáil le haghaidh margaíochta dírí chun críocha tráchtála, agus comhlíonadh dualgas dlí agus leas an phobail.

Soiléirítear in Airteagal 7 na coinníollacha nach mór a chomhlíonadh le go mbeidh toiliú bailí mar fhoras dlíthiúil le próiseáil dhleathach.

Leagtar amach in Airteagal 8 breis coinníollacha ar dhlíthiúlacht próiseála sonraí pearsanta leanaí maidir le seirbhísí de chuid na sochaí faisnéise a thairgtear go díreach dóibh.

Leagtar amach in Airteagal 9 an toirmeasc ginearálta ar phróiseáil sainchatagóirí sonraí pearsanta agus na heisceachtaí ón riail ghinearálta sin, agus Airteagal 8 den Treoir 95/46/CE mar bhonn leis.

Léirítear in Airteagal 10 nach bhfuil sé d’oibleagáid ar rialaitheoir faisnéis bhreise a fháil chun an duine is ábhar do na sonraí a aithint mura bhfuil de chuspóir aige ach foráil de chuid an Rialacháin seo a chomhlíonadh.

3.4.3. CAIBIDIL III - CEARTA AN DUINE IS ÁBHAR DO NA SONRAÍ 3.4.3.1. Roinn 1 – Trédhearcacht agus rialacha mionsonraithe

Tugtar isteach in Airteagal 11 go bhfuil sé d’oibleagáid ar rialaitheoirí faisnéis thrédhearcach shorochtana shothuigthe a chur ar fáil, mar a moladh go háirithe i Rún Mhaidrid maidir le caighdeáin idirnáisiúnta maidir le cosaint sonraí pearsanta agus príobháideacht[32].

Le hAirteagal 12 cuirtear d’oibleagáid ar an rialaitheoir nósanna imeachta agus sásra a chur ar fáil d’fheidhmiú chearta an duine is ábhar do na sonraí, lena n‑áirítear modhanna le haghaidh iarrataí leictreonacha, nach mór freagairt orthu roimh spriocam socraithe, agus leorchúiseanna diúltaithe.

Déantar foráil maidir le cearta in Airteagal 13 i ndáil le faighteoirí sonraí, bunaithe ar Airteagal 12(c) de Threoir 95/46/CE, cearta a leathnaítear le gach faighteoir sonraí a chumhdach, lena n-áirítear na comhrialaitheoirí agus na comhphróiseálaithe.

3.4.3.2. Roinn 2 – Faisnéis agus rochtain ar shonraí

Sonraítear tuilleadh in Airteagal 14 oibleagáidí faisnéise an rialaitheora i leith an duine is ábhar do na sonraí, ag cur lena bhfuil in Airteagail 10 agus 11 de Threoir 95/46/CE, rud a chuireann faisnéis bhreise ar fáil don duine is ábhar do shonraí, lena n‑áirítear an tréimhse stórála agus an ceart gearán a dhéanamh, maidir le haistrithe idirnáisiúnta agus foinse na sonraí. Coinnítear ann freisin na maoluithe is féidir a cheadú de réir Threoir 95/46/CE, e.g. nach mbeidh an oibleagáid sin ann má dhéantar foráil shainráite maidir le taifeadadh nó nochtadh le dlí. D’fhéadfadh feidhm a bheith ag na maoluithe sin, mar shampla, i gcás imeachtaí údarás iomaíochta, riarachán cánach nó custaim, nó seirbhísí atá inniúil ar ábhair slándála sóisialta.

Déantar foráil in Airteagal 15 maidir le ceart a bheith ag an duine is ábhar do na sonraí rochtain a fháil ar a shonraí pearsanta, agus Airteagal 12(a) de Threoir 95/46/EC mar bhonn léi, agus tugtar eilimintí nua isteach, amhail an oibleagáid na daoine is ábhar do na sonraí a chur ar an eolas faoin tréimhse stórála, faoin gceart ceartúcháin, faoin gceart scriosta agus faoin gceart gearán a dhéanamh.

3.4.3.3. Roinn 3 – Ceartú agus scriosadh

Leagtar amach in Airteagal 16 ceart ceartúcháin an duine is ábhar do shonraí, a bhfuil Airteagal 12(b) de Threoir 95/46/CE mar bhonn leis.

Déantar foráil in Airteagal 17 maidir le ceart a bheith ag an duine is ábhar do na sonraí go ndearmadfaí agus go scriosfaí a shonraí. Déantar cur síos agus mionsonrú breise ann ar an gceart scriosta a ndéantar foráil ina leith in Airteagal 12(b) de Threoir 95/46/CE agus leagtar síos ann na coinníollacha a bhaineann leis an gceart sonraí a dhearmad, lena n‑áirítear oibleagáid an rialaitheora a bhfuil sonraí curtha ar fáil go poiblí aige cur in iúl do thríú páirtithe gur iarr an duine is ábhar do na sonraí aon nasc leis na sonraí pearsanta sin, nó aon chóip nó aon mhacasamhail díobh a scriosadh. Cuirtear isteach leis freisin an ceart srian a chur ar phróiseáil i gcásanna áirithe, ag seachaint ag an am céanna úsáid an téarma dhébhríoch “bacadh”.

Le hAirteagal 18 tugtar isteach ceart don duine is ábhar do shonraí i dtaobh inaistritheachta sonraí i.e. sonraí a aistriú ó chóras leictreonach próiseála amháin go ceann eile, gan an rialaitheoir ag cur coisc ar an aistriú. Mar réamhchoinníoll, a bhfuil Airteagal 114(1) den CFAE (arb é an dara bunús dlí ag an Rialachán é) mar bhonn léi freisin, déantar foráil maidir leis an gceart na sonraí sin a fháil ón rialaitheoir i bhformáid leictreonach atá struchtúrtha agus i ngnáthúsáid.

3.4.3.4. Roinn 4 – Ceart agóid a dhéanamh agus próifíliú

Déantar foráil in Airteagal 19 maidir le ceart an duine is ábhar do shonraí agóid a dhéanamh. Tá sé bunaithe ar Airteagal 14 de Threoir 95/46/CE, agus roinnt mionathruithe air, lena n‑áirítear mionathruithe a bhaineann le dualgas cruthúnais agus feidhm a bheith ag an dualgas sin maidir le margaíocht dhíreach neamhthráchtála.

Baineann Airteagal 20 le ceart an duine is ábhar do shonraí gan beart atá bunaithe ar phróifíliú a fhulaingt. Tá Airteagal 15(1) de Threoir 95/46 maidir le cinntí uathoibrithe aonair mar bhonn leis, agus mionathruithe air agus cosaintí breise leis, agus cuirtear moladh Chomhairle na hEorpa maidir le próifíliú[33] san áireamh ann.

3.4.3.5. Roinn 5 – Srianta ar chearta an duine is ábhar do shonraí

Soiléirítear in Airteagal 21 an dóigh a gcuirfí ar chumas an Aontais nó na mBallstát srianta a choinneáil ar bun nó a thabhairt isteach ar chearta an duine is ábhar do shonraí mar a leagtar síos in Airteagail 11 go 20 agus in Airteagal 32. Tá an fhoráil sin bunaithe ar Airteagal 13 den Treoir 95/46/CE agus ar na ceanglais a eascraíonn as an gCairt um Chearta Bunúsacha agus as an gCoinbhinsiún Eorpach chun Cearta an Duine agus Saoirsí Bunúsacha a Chosaint, mar a léirmhínigh Cúirt Bhreithiúnais an AE agus an Chúirt Eorpach um Chearta an Duine iad.

3.4.4. CAIBIDIL IV – RIALAITHEOIR AGUS PRÓISEÁLAÍ 3.4.4.1. Roinn 1 – Oibleagáidí ginearálta

Cuirtear san áireamh in Airteagal 22 an plé ar "phrionsabal cuntasachta" agus déantar cur síos mionsonraithe ann ar dhualgas freagrachta an rialaitheora an Rialachán seo a chomhlíonadh agus an comhlíonadh sin a léiriú, lena n‑áirítear trí bheartais agus sásraí inmheánacha a ghlacadh leis an gcomhlíonadh sin a áirithiú.

Leagtar amach in Airteagal 23 oibleagáidí an rialaitheora a eascraíonn as na prionsabail maidir le cosaint sonraí d'aon ghnó nó trí mhainneachtain.

In Airteagal 24 maidir le comhrialaitheoirí, soiléirítear freagrachtaí na gcomhrialaitheoirí i ndáil lena gcaidreamh inmheánach agus a bhfreagrachtaí i leith an duine is ábhar do shonraí.

Le hAirteagal 25 cuirtear d’oibleagáid ar rialaitheoirí nach bhfuil lonnaithe san Aontas, i ndálaí áirithe, i gcás ina bhfuil feidhm ag an Rialachán maidir lena ngníomhaíochtaí próiseála, ionadaí a ainmniú san Aontas.

Léirítear in Airteagal 26 post agus oibleagáid na bpróiseálaithe, rud atá bunaithe go páirteach ar Airteagal 17(2) de Threoir 95/46/CE, agus cuirtear eilimintí nua leis, lena n‑áirítear go nglacfar leis gur comhrialaitheoir é próiseálaí a phróiseálann sonraí lasmuigh d'orduithe an rialaitheora.

Tá Airteagal 27 maidir le próiseáil faoi údarás an rialaitheora agus an phróiseálaí bunaithe ar Airteagal 16 de Threoir 95/46/CE.

Tugtar isteach le hAirteagal 28 an oibleagáid ar rialaitheoirí agus ar phróiseálaithe doiciméadacht a choinneáil faoi na hoibríochtaí próiseála faoina n‑údarás, in ionad fógra ginearálta a thabhairt don údarás maoirseachta mar a cheanglaítear in Airteagail 18(1) agus 19 de Threoir 95/46/CE.

Soiléirítear in Airteagal 29 oibleagáidí an rialaitheora agus an phróiseálaí maidir le comhar leis an údarás maoirseachta.

3.4.4.2. Roinn 2 – Slándáil sonraí

In Airteagal 30 cuirtear d’oibleagáid ar an rialaitheoir agus ar an bpróiseálaí bearta oiriúnacha a chur chun feidhme maidir le slándáil próiseála, bunaithe ar Airteagal 17(1) de Threoir 95/46/CE, agus cuirtear an oibleagáid sin ar na próiseálaithe freisin, is cuma cén conradh atá acu leis an rialaitheoir.

Tugtar isteach in Airteagail 31 agus 32 oibleagáid fógra a thabhairt faoi shárú i ndáil le sonraí pearsanta, bunaithe ar an oibleagáid fógra a thabhairt faoi shárú i ndáil le sonraí pearsanta in Airteagal 4(3) de Threoir 2002/58/CE maidir le príobháideacht leictreonach.

3.4.4.3. Roinn 3 – Measúnú tionchair ar chosaint sonraí agus réamhúdarú.

Tugtar isteach in Airteagal 33 oibleagáid na rialaitheoirí agus na bpróiseálaithe measúnú tionchair a dhéanamh ar chosaint sonraí sula dtosaítear oibríochtaí próiseála rioscúla.

Baineann Airteagal 34 le cásanna ina bhfuil údarú ón údarás maoirseachta agus comhairliúchán leis an údarás sin éigeantach sula dtosaítear an phróiseáil, éileamh atá bunaithe ar choincheap na príomhsheiceála in Airteagal 20 de Threoir 95/46/CE.

3.4.4.4. Roinn 4 – Oifigeach cosanta sonraí

Tugtar isteach le hAirteagal 35 go bhfuil oifigeach cosanta sonraí éigeantach san earnáil phoiblí, agus, i gcás na hearnála príobháidí, nach mór ceann a bheith ag fiontair mhóra nó i gcás inar oibríochtaí próiseála iad príomhghníomhaíochtaí an rialaitheora nó an phróiseálaí ar gá faireachán tráthrialta córasach a dhéanamh orthu . Tá Airteagal 18(2) de Threoir 95/46/CE mar bhonn ag an gceanglas seo, ar Airteagal é ina ndeantar foráil go bhféadfaidh na Ballstáit riachtanas mar sin a thabhairt isteach in ionad ceanglais ghinearálta fógartha.

Leagtar amach post an oifigigh cosanta sonraí in Airteagal 36.

Leagtar amach príomhchúraimí an oifigigh cosanta sonraí in Airteagal 37.

3.4.4.5. Roinn 5 – Cóid iompair agus deimhniú

Baineann Airteagal 38 le cóid iompair agus tá mar bhonn leis an gcoincheap in Airteagal 27(1) de Threoir 95/46/CE. Soiléirítear ann ábhar na gcód agus na nósanna imeachta agus déantar foráil ann maidir le cur ar chumas an Choimisiúin cinneadh a dhéanamh maidir le bailíocht ghinearálta na gcód iompair.

Tugtar rogha isteach le hAirteagal 39 sásraí deimhniúcháin agus séalaí agus marcanna cosanta sonraí a chur ar bun.

3.4.5. CAIBIDIL V - SONRAÍ A AISTRIÚ GO TRÍÚ TÍORTHA NÓ GO hÉAGRAÍOCHTAÍ IDIRNÁISIÚNTA

Leagtar síos in Airteagal 40, mar phrionsabal ginearálta, go bhfuil comhlíonadh na n‑oibleagáidí sa chaibidil sin éigeantach i gcás aon aistrithe sonraí pearsanta go tríú tíortha nó go heagraíochtaí idirnáisiúnta, lena n‑áirítear aistriú ar aghaidh.

Leagtar amach in Airteagal 41 na critéir, na coinníollacha agus na nósanna imeachta a bhaineann le cinneadh ón gCoimisiún maidir le cosaint leordhóthanach, bunaithe ar Airteagal 25 de Threoir 95/46/CE. Ar na critéir a chuirfear san áireamh i measúnú an Choimisiúin ar leordhóthanacht an leibhéil chosanta, áireofar go sainráite an smacht reachta, sásamh breithiúnach agus faireachán neamhspleách. Dearbhaítear go sainráite feasta san airteagal go bhfuil an rogha ag an gCoimisiún measúnú a dhéanamh ar an leibhéal cosanta a sholáthraíonn críoch nó earnáil próiseála i dtríú tír.

Éilítear in Airteagal 42 go ndéanfar foráil maidir le cosaintí iomchuí (clásail chaighdeánacha chosanta, rialacha ceangailteacha corparáideacha agus clásail chonartha go háirithe) i gcás aistrithe go tríú tíortha nuair nach bhfuil cinneadh maidir le leordhóthanacht cosanta sonraí glactha ag an gCoimisiún. Tá an rogha feidhm a bhaint as clásail chaighdeánacha an Choimisiúin maidir le cosaint sonraí bunaithe ar Airteagal 26(4) de Threoir 95/46/CE. Foráil nua san Airteagal sin is ea go bhféadfaidh údarás maoirseachta na clásail chaighdeánacha sin maidir le cosaint sonraí a ghlacadh agus féadfaidh an Coimisiún a dhearbhú go bhfuil siad bailí go ginearálta. Tá rialacha ceangailteacha corparáideacha luaite go sonrach feasta sa téacs dlíthiúil. Tugann an rogha maidir leis na clásail chonarthacha solúbthacht áirithe don rialaitheoir nó don phróiseálaí, ach tá sí faoi réir réamhúdaraithe ó na húdaráis mhaoirseachta.

Déantar mionsonrú breise in Airteagal 43 ar na coinníollacha a bhaineann le haistrithe trí bhíthin rialacha ceangailteacha corparáideacha, bunaithe ar chleachtais reatha na n‑údarás maoirseachta agus ar na ceanglais reatha atá orthu.

Déantar in Airteagal 44 na maoluithe maidir le haistriú sonraí a mhionsonrú agus a shoiléiriú, bunaithe ar na forálacha atá ann cheana in Airteagal 26 de Threoir 95/46/CE. Tá feidhm ag an Airteagal sin go háirithe maidir le haistrithe sonraí is gá agus is riachtanach chun forais thábhachtacha leasa phoiblí a chosaint, mar shampla i gcás aistrithe idirnáisiúnta sonraí idir údaráis iomaíochta, riaracháin chánach agus chustaim, nó idir seirbhísí atá inniúil ar ábhair slándála sóisialta nó ar riar iascaigh. Lena chois sin, féadfar bonn cirt a bheith le haistriú sonraí i ndálaí srianta ar bhonn leasa dhlisteanaigh de chuid an rialaitheora nó an phróiseálaí, ar acht go bhfuil measúnú agus doiciméadú déanta aige ar dhálaí na hoibríochta aistrithe sin.

Déantar foráil shainráite in Airteagal 45 maidir le sásraí idirnáisiúnta comhair chun sonraí pearsanta a chosaint idir an Coimisiún agus údaráis mhaoirseachta tríú tíortha, iad siúd a mheastar a bheith ag tairiscint leibhéil leordhóthanaigh cosanta go háirithe, agus an Moladh ón Eagraíocht um Chomhar agus Forbairt Eacnamaíochta maidir le comhar trasteorann i bhforfheidhmiú dlíthe a chosnaíonn príobháideacht an 12 Meitheamh 2007 á chur san áireamh.

3.4.6. CAIBIDIL VI – ÚDARÁIS NEAMHSPLEÁCHA MHAOIRSEACHTA 3.4.6.1. Roinn 1 – Stádas neamhspleách

Cuirtear d’oibleagáid ar na Ballstáit in Airteagal 46 (agus Airteagal 28(1) de Threoir 95/46/CE mar bhonn leis) údaráis mhaoirseachta a bhunú agus leathnaítear an misean atá ag údaráis mhaoirseachta sa dóigh is go bhfuil orthu a bheith i gcomhar lena chéile agus leis an gCoimisiún.

Soiléirítear in Airteagal 47 na coinníollacha a bhaineann le neamhspleáchas údaráis mhaoirseachta, lena gcuirtear cásdlí ó Chúirt Bhreithiúnais an AE[34] chun feidhme. Bhí tionchar ag Airteagal 44 de Rialachán (CE) Uimh. 45/2001 ar na coinníollacha seo freisin[35].

Déantar foráil in Airteagal 48 maidir le coinníollacha ginearálta do chomhaltaí an údaráis mhaoirseachta, rud a chuireann an cásdlí[36] ábhartha chun feidhme agus bhí tionchar ag Airteagal 42(2) go (6) de Rialachán (CE) 45/2001 air freisin.

Leagtar amach in Airteagal 49 rialacha ar bhunú an údaráis mhaoirseachta a bhfuil na Ballstáit le foráil a dhéanamh ina leith le dlí.

Leagtar síos in Airteagal 50 rúndacht ghairmiúil chomhaltaí agus fhoireann an údaráis mhaoirseachta agus is é Airteagal 28(7) de Threoir 95/46/CE is bonn leis.

3.4.6.2. Roinn 2 – Dualgais agus cumhachtaí

In Airteagal 51 leagtar amach inniúlacht na n-údarás maoirseachta. Comhlánaítear an riail ghinearálta, a bhfuil Airteagal 28(6) de Threoir 95/46/CE mar bhonn léi (an inniúlacht atá ag Ballstát ar a chríoch féin), tríd an inniúlacht nua mar phriomhúdarás i gcás ina bhfuil rialaitheoir nó próiseálaí lonnaithe i roinnt Ballstát, le haonfhoirmeacht i gcur i bhfeidhm a áirithiú ('ionad uileghnó'). I gcás ina bhfuil cúirteanna ag gníomhú faoina n-údarás breithiúnach, déanfar iad a dhíolmhú ó fhaireachán an údaráis mhaoirseachta, ach ní ó chur i bhfeidhm rialacha substainteacha ar chosaint sonraí.

In Airteagal 52 déantar foráil maidir le dualgais an údaráis mhaoirseachta, lena n-áirítear an dualgas atá air gearáin a éisteacht agus a imscrúdú agus feasacht an phobail maidir le rioscaí, rialacha, cosaintí agus cearta a chur chun cinn.

In Airteagal 53 déantar foráil maidir le cumhachtaí an údaráis mhaoirseachta. Tá codanna den Airteagal bunaithe ar Airteagal 28(3) de Threoir 95/46/EC agus ar Airteagal 47 de Rialachán (CE) 45/2001. Cuireadh roinnt eilimintí nua isteach freisin, lena n‑áirítear an cumas smachtbhannaí a chur ar chionta riaracháin.

In Airteagal 54, cuirtear d’oibleagáid ar na húdaráis mhaoirseachta tuarascálacha gníomhaíochta bliantúla a dhéanamh amach, agus Airteagal 28(5) de Threoir 95/46/CE mar bhonn leis.

3.4.7. COMHAR AGUS COMHSHEASMHACHT 3.4.7.1. Roinn 1 – Comhar

Tugtar isteach in Airteagal 55 rialacha sainráite ar chúnamh frithpháirteach éigeantach, lena n‑áirítear na hiarmhairtí a bheadh le neamhchomhlíonadh iarrata ó údarás maoirseachta eile, ag cur lena bhfuil sa dara fomhír d’Airteagal 28(6) de Threoir 95/46/CE.

Le hAirteagal 56 tugtar isteach rialacha ar oibríochtaí comhpháirteacha, faoi thionchar Airteagal 17 de Chinneadh 2008/615/CGB[37] ón gComhairle, lena n-áirítear ceart a bheith ag údaráis mhaoirseachta a bheith rannpháirteach sna hoibríochtaí sin.

3.4.7.2. Roinn 2 – Comhsheasmhacht

Le hAirteagal 57 tugtar isteach sásra comhsheasmhachta le haonfhoirmeacht cur i bhfeidhm a áirithiú maidir le hoibríochtaí próiseála arbh fhéidir go mbainfeadh siad le daoine is ábhar do shonraí i roinnt Ballstát.

Leagtar amach in Airteagal 58 na nósanna imeachta agus na coinníollacha a bhaineann le tuairim ón mBord Eorpach um Chosaint Sonraí.

Baineann Airteagal 59 le tuairimí an Choimisiúin ar cheisteanna a bpléitear leo sa sásra comhsheasmhachta, cibé acu a athneartaíonn na tuairimí sin tuairim an Bhoird Eorpaigh um Chosaint Sonraí nó a chuirtear easaontas in iúl iontu, agus baineann sé freisin le dréachtbheart an údaráis mhaoirseachta. I gcás ina gcuirfidh an Bord Eorpach um Chosaint Sonraí ceist faoi sin, is féidir bheith ag súil go gcuirfidh an Coimisiún a chumhacht lánroghach i bhfeidhm agus go dtabharfaidh sé tuairim más gá.

Baineann Airteagal 60 le cinntí ón gCoimisiún lena gceanglaítear ar an údarás inniúil a dhréachtbheart a chur ar fionraí nuair is gá é sin lena áirithiú go bhfuil an Rialachán seo á chur i bhfeidhm go cuí.

Déantar foráil in Airteagal 61 go bhféadfar bearta sealadacha a ghlacadh le linn nós imeachta éigeandála.

Leagtar amach in Airteagal 62 na ceanglais maidir le gníomhartha cur chun feidhme de chuid an Choimsiúin faoin sásra comhsheasmhachta.

Déantar foráil in Airteagal 63 maidir le bearta ó údarás maoirseachta a fhorfheidhmiú sna Ballstáit uile lena mbaineann, agus leagtar amach ann gur réamhchoinníoll é cur i bhfeidhm an tsásra comhsheasmhachta do bhailíocht dhlíthiúil an bhirt lena mbaineann agus d’fhorfheidhmiú an bhirt sin.

3.4.7.3. Roinn 3 – An Bord Eorpach um Chosaint Sonraí

In Airteagal 64 bunaítear an Bord Eorpach um Chosaint Sonraí, ar a bhfuil ceannairí údaráis mhaoirseachta gach Ballstáit agus an Maoirseoir Eorpach ar Chosaint Sonraí. Gabhann an Bord Eorpach um Chosaint Sonraí ionad na Meithle um Chosaint Daoine Aonair i ndáil le sonraí pearsanta a phróiseáil a bunaíodh faoi Airteagal 29 de Threoir 95/46/CE. Soiléirítear nach comhalta den Bhord Eorpach um Chosaint Sonraí an Coimisiún, ach go bhfuil ceart aige bheith rannpháirteach sna gníomhaíochtaí agus ionadaíocht a bheith aige iontu.

Cuirtear béim in Airteagal 65 ar neamhspleáchas an Bhoird Eorpaigh um Chosaint Sonraí agus soiléirítear é.

Tá cur síos in Airteagal 66 ar chúraimí an Bhoird Eorpaigh um Chosaint Sonraí, agus Airteagal 30(1) de Threoir 95/46/CE mar bhonn leis, agus déantar foráil ann d’eilimintí breise ina léirítear an leathnú ar raon gníomhaíochtaí an Bhoird Eorpaigh um Chosaint Sonraí, laistigh agus lasmuigh den Aontas. Le gur féidir frithghníomhú i gcás éigeandála, tugann sé rogha don Choimisiún tuairim a iarraidh laistigh de thréimhse shonrach.

Ceanglaítear le hAirteagal 67 go ndéanfaidh an Bord Eorpach um Chosaint Sonraí tuarascáil bhliantúil ar a ghníomhaíochtaí, ar bhonn Airteagal 30(6) de Threoir 95/46/CE.

In Airteagal 68 leagtar amach nósanna imeachta cinnteoireachta an Bhoird Eorpaigh um Chosaint Sonraí, lena n‑airítear an oibleagáid rialacha nós imeachta a ghlacadh a chumhdódh freisin socruithe oibríochtúla.

In Airteagal 69 tá na forálacha maidir le cathaoirleach agus leaschathaoirligh an Bhoird Eorpaigh um Chosaint Sonraí.

In Airteagal 70 leagtar amach cúraimí an chathaoirligh.

Leagtar amach in Airteagal 71 go gcuirfidh an Maoirseoir Eorpach ar Chosaint Sonraí rúnaíocht an Bhoird Eorpaigh um Chosaint Sonraí ar fáil, agus sonraítear ann cúraimí na rúnaíochta.

Déantar foráil in Airteagal 72 maidir le rialacha maidir le rúndacht.

3.4.8. CAIBIDIL VIII - LEIGHEASANNA, DLITEANAS AGUS SMACHTBHANNAÍ

In Airteagal 73 tugtar an ceart d’aon duine is ábhar do shonraí gearán a dhéanamh le húdarás maoirseachta, bunaithe ar Airteagal 38(4) de Threoir 95/46/CE. Sonraítear ann freisin na comhlachtaí, na heagraíochtaí nó na comhlachais a fhéadfaidh gearán a dhéanamh ar son an duine is ábhar do na sonraí nó, i gcás sáraithe i ndáil le sonraí pearsanta, go neamhspleách ar ghearán an duine is ábhar do na sonraí.

Baineann Airteagal 74 leis an gceart chun leighis bhreithiúnaigh i gcoinne údaráis mhaoirseachta. Tá mar bhonn leis sin foráil ghinearálta Airteagal 28(3) de Threoir 95/46/CE. Déantar foráil ann go sonrach maidir le leigheas breithiúnach a chuireann d’oibleagáid ar an údarás maoirseachta gníomhú de bhun gearáin, agus soiléirítear ann inniúlacht chúirteanna an Bhallstáit ina bhfuil an t‑údarás maoirseachta bunaithe. Déantar foráil ann freisin go bhféadfaidh údarás maoirseachta an Bhallstáit a bhfuil an duine is ábhar do na sonraí ina chónaí ann, go bhféadfaidh sé imeachtaí a thabhairt os comhair cúirteanna Ballstáit eile a bhfuil an t-údarás inniúil maoirseachta lonnaithe ann.

Baineann Airteagal 75 le ceart chun leighis bhreithiúnaigh i gcoinne rialaitheora nó próiseálaí, agus Airteagal 22 de Threoir 95/46/CE mar bhonn leis, agus déanann sé foráil go bhféadfar dul os comhair cúirte sa Bhallstát a bhfuil an cosantóir lonnaithe ann nó a bhfuil an duine is ábhar do na sonraí ina chónaí ann. I gcás ina bhfuil imeachtaí a bhaineann leis an aon ábhar ar feitheamh sa sásra comhsheasmhachta, féadfaidh an chúirt a cuid imeachtaí a chur ar fionraí, ach amháin i gcás éigeandála.

In Airteagal 76 leagtar síos rialacha comhchoiteanna maidir le himeachtaí cúirte, lena n‑áirítear cearta comhlachtaí, eagraíochtaí nó comhlachas feidhmiú ar son daoine is ábhar do shonraí os comhair na gcúirteanna, ceart údarás maoirseachta imeachtaí dlíthiúla a thionscnamh agus rialacha maidir leis na cúirteanna a chur ar an eolas faoi imeachtaí comhthreomhara i mBallstát eile agus maidir le rogha na gcúirteanna na himeachtaí a chur ar fionraí i gcás mar sin[38]. Tá oibleagáid ar na Ballstáit caingne sciobtha cúirte a áirithiú[39].

In Airteagal 77 leagtar amach an ceart chun cúitimh agus dliteanas Tá Airteagal 23 de Threoir 95/46/EC mar bhonn leis, agus leathnaítear an ceart sin ann chun damáistí ar cúis leo próiseálaithe a chumhdach agus soiléirítear ann dliteanas comhrialaitheoirí agus comhphróiseálaithe.

In Airteagal 78 cuirtear d’oibleagáid ar na Ballstáit rialacha a leagan síos maidir le pionóis, chun smachtbhannaí a fhorchur i gcás sáruithe ar an Rialachán, agus cuirtear d’oibleagáid orthu cur chun feidhme na bpionós sin a áirithiú.

Cuirtear d’oibleagáid in Airteagal 79 ar gach údarás maoirseachta smachtbhannaí a chur ar na cionta riaracháin atá liostaithe sna catalóga atá leagtha amach san fhoráil sin, agus fíneálacha a ghearradh idir an t-íosmhéid agus an t-uasmhéid, agus aird iomchuí á tabhairt aige ar dhálaí gach cáis faoi leith.

3.4.9. CAIBIDIL IX - FORÁLACHA A BHAINEANN LE CÁSANNA SONRACHA PRÓISEÁLA SONRAÍ

In Airteagal 80, cuirtear d’oibleagáid ar na Ballstáit díolúintí agus maoluithe a ghlacadh ó fhorálacha sonracha den Rialachán nuair is gá le réiteach a dhéanamh idir an ceart sonraí pearsanta a chosaint agus an ceart chun tuairimí a nochtadh. Tá Airteagal 9 de Threoir 95/46/CE, mar a léirmhínigh Cúirt Bhreithiúnais an AE é, mar bhonn leis[40].

In Airteagal 81 cuirtear d’oibleagáid ar na Ballstáit, i dteannta na gcoinníollacha le catagóirí speisialta sonraí, cosaintí sonracha a áirithiú maidir le próiseáil chun críocha sláinte.

In Airteagal 82 cuirtear ar chumas na mBallstát dlíthe sonracha a ghlacadh maidir le próiseáil sonraí pearsanta i gcomhthéacs na fostaíochta.

In Airteagal 83 leagtar amach coinníollacha sonracha le próiseáil sonraí pearsanta ar chúiseanna a bhaineann le taighde stairiúil, staidrimh agus eolaíoch.

In Airteagal 84 cuirtear ar chumas na mBallstát rialacha sonracha a ghlacadh ar rochtain údarás maoirseachta ar shonraí pearsanta agus ar áitreabh, i gcás ina bhfuil rialaitheoirí faoi oibleagáidí rúndachta.

Ceadaítear in Airteagal 85, i bhfianaise Airteagal 17 den Chonradh ar Fheidhmiú an Aontais Eorpaigh, cur i bhfeidhm leanúnach rialacha cuimsitheacha atá ann cheana maidir le cosaint sonraí ar acht go gcuirtear i gcomhréir iad leis an Rialachán seo.

3.4.10. CAIBIDIL X – GNÍOMHARTHA TARMLIGTHE AGUS GNÍOMHARTHA CUR CHUN FEIDHME

In Airteagal 86 tá na forálacha caighdeánacha maidir le tarmligean a fheidhmiú, i gcomhréir le hAirteagal 290 (CFAE). Cuirtear ar chumas an reachtóra leis sin cumhacht a tharmligean chuig an gCoimisiún chun gníomhartha neamhreachtacha a bhfuil feidhm ghinearálta leo a ghlacadh chun eilimintí neamhriachtanacha áirithe de ghníomh reachtach a fhorlíonadh nó a leasú (gníomhartha gar-reachtacha).

In Airteagal 87 tá an fhoráil maidir leis an nós imeachta coiste is gá le cumhachtaí cur chun feidhme a thabhairt don Choimisiún i gcásanna ina bhfuil dálaí aonfhoirmeacha de dhíth chun gníomhartha an AE atá ceangailteach ó thaobh an dlí a chur chun feidhme, i gcomhréir le hAirteagal 291. Tá feidhm ag an nós imeachta scrúdúcháin.

3.4.11. CAIBIDIL X1 – FORÁLACHA CRÍOCHNAITHEACHA

Déantar Treoir 95/46/CE a aisghairm le hAirteagal 88 .

In Airteagal 89 soiléirítear an nasc le Treoir 2002/58/CE maidir le príobháideacht leictreonach agus déantar leasú uirthi.

In Airteagal 90 cuirtear d’oibleagáid ar an gCoimisiún an Rialachán a mheasúnú agus tuarascálacha faoi sin a thíolacadh.

In Airteagal 91 leagtar amach dáta theacht i bhfeidhm an Rialacháin agus tréimhse eatramhach maidir le dáta a chur i bhfeidhm.

4. IMPLEACHT BHUISÉADACH

Baineann impleachtaí buiséadacha sonracha an togra leis na cúraimí a leithdháiltear ar an Maoirseoir Eorpach ar Chosaint Sonraí de réir mar atá sonraithe sna ráitis airgeadais reachtacha a ghabhann leis an togra seo. Éilíonn na himpleachtaí sin go ndéanfar Ceannteideal 5 den Pheirspictíocht Airgeadais a athchlárú.

Ní ghabhann aon impleachtaí maidir le caiteachas oibríochtúil leis an togra seo.

Cumhdaíonn an ráiteas airgeadais reachtach a ghabhann leis an togra seo na tionchair bhuiséadacha a bheidh ag an Rialachán féin agus ag an Treoir ar chosaint sonraí phóilíneachta agus bhreithiúnach.

2012/0011 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin (Rialachán ginearálta maidir le Cosaint Sonraí)

(Téacs atá ábhartha maidir leis an LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 16(2) agus Airteagal 114(1) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[41],

Tar éis dul i gcomhairle leis an Maoirseoir Eorpach ar Chosaint Sonraí[42],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Ceart bunúsach is ea cosaint daoine nádúrtha i ndáil le próiseáil sonraí pearsanta. In Airteagal 8(1) den Chairt um Chearta Bunúsacha an Aontais Eorpaigh agus in Airteagal 16(1) den Chonradh ar Fheidhmiú an Aontais Eorpaigh, leagtar síos go bhfuil ag gach duine an ceart go ndéanfar na sonraí pearsanta a bhaineann leis a chosaint.

(2) Tá próiseáil sonraí pearsanta in ainm is a bheith chun leas an duine; ba cheart go n‑urramódh na prionsabail agus na rialacha maidir le cosaint daoine aonair i ndáil le próiseáil a sonraí pearsanta, is cuma cén náisiúntacht atá ag na daoine nádúrtha sin nó cén áit a bhfuil cónaí orthu, ba cheart go n‑urramódh na prionsabail agus na rialacha sin cearta agus saoirsí bunúsacha na ndaoine, agus an ceart go ndéanfar sonraí pearsanta a chosaint go háirithe. Ba cheart próiseáil sonraí pearsanta a bheith ina cuidiú le limistéar saoirse, slándála agus ceartais agus aontas eacnamaíoch a bhaint amach, agus ba cheart go gcuirfeadh sí le dul chun cinn eacnamaíoch agus sóisialta, le neartú agus cóineasú na ngeilleagar laistigh den mhargadh inmheánach agus le dea-bhail daoine aonair.

(3) Le Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht sonraí den sórt sin[43], féachtar le cosaint cearta agus saoirsí bunúsacha daoine nádúrtha a chomhchuibhiú i ndáil le gníomhaíochtaí próiseála agus féachtar le saorshreabhadh sonraí pearsanta a áirithiú idir na Ballstáit.

(4) Mhéadaigh sreabha trasteorann go mór a bhuí le comhtháthú eacnamaíoch agus sóisialta a tharla mar thoradh ar fheidhmiú an mhargaidh inmheánaigh. Tháinig méadú ar an méid sonraí a mhalartaítear idir gníomhaithe eacnamaíocha agus sóisialta agus gníomhaithe poiblí agus príobháideacha ar fud an Aontais. Le dlí an Aontais iarrtar ar údaráis náisiúnta sna Ballstáit dul i gcomhar lena chéile agus sonraí pearsanta a mhalartú le go bhféadfaidh siad a ndualgais a chomhlíonadh nó cúraimí a dhéanamh thar ceann údaráis i mBallstát eile.

(5) Tá forbairtí móra meara teicneolaíocha agus domhandú tar éis dúshláin nua a chruthú do chosaint sonraí pearsanta. Tá méadú as cuimse tagtha ar chomhroinnt agus ar bhailiú sonraí. A bhuí leis an teicneolaíocht, is féidir le cuideachtaí príobháideacha agus le húdaráis phoiblí sonraí pearsanta a úsáid ar scála níos mó ná riamh roimhe chun a gcuid gníomhaíochtaí a shaothrú. Tá méadú ag teacht i gcónaí ar an méid faisnéise pearsanta a chuireann daoine aonair ar fáil go poiblí agus ar fud an domhain. Tá an geilleagar agus ár saol sóisialta athruithe ó bhonn ag an teicneolaíocht agus mar gheall uirthi is gá an saorshreabhadh sonraí laistigh den Aontas agus aistriú sonraí go tríú tíortha agus go heagraíochtaí idirnáisiúnta a éascú tuilleadh, chomh maith le leibhéal ard cosanta a áirithiú maidir le sonraí pearsanta.

(6) Ceanglaítear leis na forbairtí sin go dtógfar creat láidir níos comhtháite um chosaint sonraí san Aontas, a mbeidh forfheidhmiú láidir mar bhunús leis, i bhfianaise a thábhachtaí atá sé muinín a chothú a chuirfidh ar chumas an gheilleagair dhigitigh forbairt ar fud an mhargaidh inmheánaigh. Ba cheart smacht a bheith ag daoine aonair ar a sonraí pearsanta féin agus ba cheart deimhneacht dhlíthiúil agus deimhneacht phraiticiúil a neartú do dhaoine aonair, d'oibreoirí eacnamaíocha agus d'údaráis phoiblí.

(7) Tá cuspóirí agus prionsabail Threoir 95/46/CE fónta i gcónaí ach níor éirigh léi ilroinnt a chosc sa dóigh a gcuirtear cosaint sonraí chun feidhme ar fud an Aontais, ná níor éirigh léi éiginnteacht dhlíthiúil a chosc ná tuiscint choitinn an phobail a ruaigeadh maidir le rioscaí suntasacha do dhaoine aonair a bheith ag baint le gníomhaíocht ar líne. Aon difríochtaí sa leibhéal cosanta do chearta agus saoirsí daoine aonair a chuirtear ar fáil sna Ballstáit i ndáil le sonraí pearsanta a phróiseáil, agus go háirithe maidir leis an gceart go ndéanfar sonraí pearsanta a chosaint, féadfaidh siad an saorshreabhadh sonraí pearsanta ar fud an Aontais a chosc. D’fhéadfadh difríochtaí den sórt sin a bheith ina mbacainn ar shaothrú gníomhaíochtaí eacnamaíocha ar leibhéal an Aontais, d’fhéadfaidís iomaíocht a shaobhadh agus údaráis a bhacadh i gcomhlíonadh a bhfreagrachtaí faoi dhlí an Aontais. Tá an difríocht sin sna leibhéil cosanta ann toisc nach gcuirtear Treoir 95/46/CE chun feidhme ná i bhfeidhm sa dóigh chéanna i ngach Ballstát.

(8) Chun leibhéal cosanta ard agus comhsheasmhach a áirithiú do dhaoine aonair agus chun na bacainní ar shreabhadh sonraí pearsanta a bhaint, ba cheart go mbeadh an leibhéal céanna cosanta i ngach Ballstát do chearta agus saoirsí daoine aonair maidir le próiseáil sonraí den sórt sin. Ba cheart a áirithiú go gcuirtear na rialacha maidir le cosaint ceart bunúsach agus saoirsí bunúsacha daoine nádúrtha i bhfeidhm go comhsheasmhach agus go haonchineálach ar fud an Aontais i ndáil le sonraí pearsanta a phróiseáil.

(9) D’fhonn sonraí pearsanta a chosaint go héifeachtach ar fud an Aontais, ní mór cearta na ndaoine is ábhar do na sonraí agus oibleagáidí iad siúd a dhéanann sonraí pearsanta a phróiseáil, nó a chinneann an phróiseáil sin a dhéanamh, a neartú agus a mhionsonrú. Tá gá freisin, áfach, le cumhachtaí coibhéiseacha chun faireachán a dhéanamh agus chun a áirithiú go gcomhlíontar na rialacha maidir le cosaint sonraí pearsanta, agus gá le smachtbhannaí coibhéiseacha dóibh siúd nach gcomhlíonann na rialacha sin sna Ballstáit.

(10) Le hAirteagal 16(2) den Chonradh, tugtar údarás do Pharlaimint na hEorpa agus don Chomhairle na rialacha a leagan síos maidir le cosaint daoine aonair i ndáil le sonraí pearsanta a phróiseáil agus maidir le saorghluaiseacht sonraí pearsanta.

(11) Chun leibhéal comhsheasmhach cosanta a áirithiú do dhaoine aonair ar fud an Aontais agus le nach gcuirfidh éagothromachtaí isteach ar shaorshreabhadh sonraí laistigh den mhargadh inmheánach, is gá Rialachán a ghlacadh chun deimhneacht dhlíthiúil agus trédhearcacht a sholáthar d’oibreoirí eacnamaíocha, lena n‑áirítear micrifhiontair, fiontair bheaga agus fiontair mheánmhéide, agus chun a chinntiú go mbeidh na cearta céanna ar fáil do dhaoine aonair sna Ballstáit uile, ar cearta iad atá infhorfheidhmithe de réir dlí do dhaoine is ábhar do shonraí, agus go mbeidh na hoibleagáidí agus freagrachtaí céanna ar rialaitheoirí agus ar phróiseálaithe, agus chun faireachán comhsheasmhach ar phróiseáil sonraí pearsanta agus smachtbhannaí coibhéiseacha a áirithiú i ngach Ballstát chomh maith le comhar éifeachtach idir údaráis mhaoirseachta Ballstát éagsúil. Chun cás sainiúil na micrifhiontar, na bhfiontar beag agus na bhfiontar meánmhéide a chur san áireamh, áirítear roinnt maoluithe sa Rialachán seo. Ina theannta sin, moltar d’institiúidí agus comhlachtaí an Aontais, do na Ballstáit agus dá n‑údaráis mhaoirseachta riachtanais shonracha na micrifhiontar, na bhfiontar beag agus na bhfiontar meánmhéide a chur san áireamh agus an Rialachán seo á chur i bhfeidhm. Ba cheart coincheap na micrifhiontar, na bhfiontar beag agus na bhfiontar meánmhéide a bhunú ar an sainmhíniú a thugtar orthu sin i Moladh 2003/361/CE ón gCoimisiún an 6 Bealtaine 2003.

(12) Baineann an chosaint a bhfuil foráil déanta ina leith sa Rialachán seo le daoine nádúrtha, is cuma cén náisiúntacht atá acu nó cén áit a bhfuil cónaí orthu, i ndáil le próiseáil a sonraí pearsanta. Maidir le próiseáil sonraí a bhaineann le daoine dlítheanacha agus go háirithe le gnóthais a bhfuil pearsantacht dhlíthiúil acu, lena n‑áirítear ainm, foirm dhlíthiúil agus sonraí teagmhála an duine dhlítheanaigh, níor cheart go bhféadfadh na daoine ná na gnóthais sin cosaint faoin Rialachán seo a éileamh. Ba cheart feidhm a bheith aige sin freisin i gcás ina bhfuil ceann amháin nó níos mó d’ainmneacha daoine nádúrtha mar chuid d'ainm an duine dhlítheanaigh.

(13) Ba cheart daoine aonair a chosaint ar bhealach atá neodrach ó thaobh na teicneolaíochta de agus níor cheart go mbraithfeadh an chosaint sin ar na teicníochtaí atá in úsáid; murach sin bheadh baol tromchúiseach ilchéimnithe ann. Ba cheart daoine aonair a chosaint i ndáil le sonraí pearsanta a phróiseáil trí mhodhanna uathoibrithe agus de láimh sa chás ina bhfuil na sonraí á gcoinneáil i gcóras comhdúcháin nó má tá sé i gceist na sonraí a choinneáil i gcóras den sórt sin. Níor cheart go dtiocfadh comhaid nó tacair comhad agus a leathanaigh chumhdaigh, nach bhfuil struchtúraithe de réir critéar sonrach, faoi raon feidhme an Rialacháin seo.

(14) Ní dhíríonn an Rialachán seo ar shaincheisteanna maidir le cearta agus saoirsí bunúsacha a chosaint ná ar shaorshreabhadh sonraí a bhaineann le gníomhaíochtaí nach dtagann faoi raon feidhme dhlí an Aontais, ní chumhdaíonn sé próiseáil sonraí pearsanta ag institiúidí, comhlachtaí, oifigí ná gníomhaireachtaí an Aontais atá faoi réir Rialachán (CE) Uimh. 45/2001[44], ná próiseáil sonraí pearsanta ag na Ballstáit agus iad i mbun gníomhaíochtaí a bhaineann le comhbheartas eachtrach agus slándála an Aontais.

(15) Níor cheart feidhm a bheith ag an Rialachán seo maidir le próiseáil sonraí pearsanta ag duine nádúrtha, ar sonraí iad atá á bpróiseáil chun críocha pearsanta nó chun críocha tís amháin, amhail comhfhreagras agus coinneáil seoltaí, agus ar próiseáil í nach bhfuil aon leas sochrach ag baint léi agus mar sin nach bhfuil aon bhaint aici le gníomhaíocht ghairmiúil ná le gníomhaíocht tráchtála. Níor cheart feidhm a bheith ag an eisceacht sin ach oiread maidir le rialaitheoirí nó próiseálaithe a sholáthraíonn an modh chun sonraí pearsanta a phróiseáil le haghaidh gníomhaíochtaí pearsanta nó tís den sórt sin.

(16) Maidir le cosaint daoine aonair i ndáil le próiseáil sonraí pearsanta arna déanamh ag údaráis inniúla chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorchur, tá an chosaint sin agus saorshreabhadh sonraí pearsanta faoi réir ionstraime dlí ar leith ar leibhéal an Aontais. Dá bhrí sin, níor cheart feidhm a bheith ag an Rialachán seo maidir le gníomhaíochtaí próiseála a dhéantar chuige sin. Mar sin féin, aon phróiseáil sonraí a dhéanann údaráis phoiblí faoin Rialachán seo chun cionta coiriúla a chosc, a imscrúdú, a bhrath nó a ionchúiseamh nó chun pionóis choiriúla a fhorchur, ba cheart an phróiseáil sin a rialú leis an ionstraim dlí sin is sonraí ar leibhéal an Aontais (is é sin Treoir XX/YYY).

(17) Ba cheart go mbeadh an Rialachán seo gan dochar do chur i bhfeidhm Threoir 2000/31/CE, go háirithe maidir le rialacha dliteanais na soláthraithe seirbhíse idirmheánacha in Airteagail 12 go 15 den Treoir sin.

(18) Leis an Rialachán seo is féidir prionsabal na rochtana poiblí ar dhoiciméid oifigiúla a chur san áireamh nuair atá na forálacha atá leagtha amach sa Rialachán á gcur chun feidhme.

(19) Maidir le próiseáil sonraí pearsanta a bhaineann le gníomhaíochtaí bunaíochta de chuid rialaitheora nó próiseálaí atá lonnaithe san Aontas, ba cheart an phróiseáil sin a dhéanamh i gcomhréir leis an Rialachán seo, is cuma má dhéantar an phróiseáil féin laistigh den Aontas nó mura ndéantar. Tugtar le tuiscint le húsáid an fhocail ‘bunaíocht’ go ndéantar gníomhaíocht éifeachtach iarbhír inti trí shocruithe seasmhacha. Ní hí foirm dhlíthiúil na bunaíochta sin, cibé acu an brainse nó fochuideachta a bhfuil pearsantacht dhlíthiúil aici í, an toisc chinntitheach sa chás seo.

(20) Chun a áirithiú nach ndéantar an chosaint atá daoine aonair i dteideal a fháil faoin Rialachán seo a bhaint díobh, ba cheart an phróiseáil a dhéanann rialaitheoir nach bhfuil bunaithe san Aontas ar shonraí pearsanta na ndaoine is ábhar do na sonraí atá ina gcónaí san Aontas a bheith faoi réir an Rialacháin seo i gcás ina mbaineann na gníomhaíochtaí próiseála le hearraí nó seirbhísí a chur ar fáil do na daoine sin is ábhar do na sonraí, nó ina mbaineann siad le faireachán a dhéanamh ar iompar na ndaoine sin.

(21) Chun a chinneadh an féidir a mheas an ndéanann gníomhaíocht próiseála ‘faireachán ar iompar’ na ndaoine is ábhar do na sonraí, ba cheart a fháil amach má tá daoine aonair á rianú ar líne le teicníochtaí próiseála sonraí lena gcruthaítear ‘próifíl’ do dhaoine aonair, go háirithe chun cinntí a dhéanamh maidir leis an duine sin nó chun anailís a dhéanamh ar shainroghanna, iompar agus dearcadh an duine nó chun iad sin a thomhas.

(22) I gcás ina bhfuil feidhm ag dlí náisiúnta Ballstáit de bhua dlí phoiblí idirnáisiúnta, ba cheart feidhm a bheith ag an Rialachán seo freisin maidir le rialaitheoir nach bhfuil bunaithe san Aontas ach atá bainteach, mar shampla, le misean taidhleoireachta nó post consalach Ballstáit.

(23) Ba cheart feidhm a bheith ag na prionsabail chosanta maidir le haon fhaisnéis a bhaineann le duine aitheanta nó le duine inaitheanta. Chun a chinneadh an bhfuil duine inaitheanta nó nach bhfuil, ba cheart aird a thabhairt ar na modhanna go léir is dócha a úsáidfidh an rialaitheoir nó aon duine eile chun an duine aonair a shainaithint. Níor cheart feidhm a bheith ag na prionsabail um chosaint sonraí maidir le sonraí a dhéantar díthainmneach sa dóigh is nach bhfuil an duine is ábhar do na sonraí inaitheanta a thuilleadh.

(24) Nuair a úsáideann daoine aonair seirbhísí ar líne féadfar na daoine sin a chomhcheangal le haitheantóirí ar líne cosúil le seoltaí prótacal idirlín nó aitheantóirí fianán (“cookies”), trí na gléasanna, feidhmchláir, uirlisí agus prótacail atá in úsáid acu. D’fhéadfadh sé go bhfágfadh sin loirg a d’fhéadfaí a úsáid, in éineacht le haitheantóirí uathúla agus le faisnéis eile a fhaigheann na freastalaithe, chun próifílí a chruthú de na daoine aonair agus chun iad a shainaithint. Fágann sé sin nach gá uimhreacha aitheantais, sonraí suímh, aitheantóirí ar líne nó fachtóirí sonracha eile a mheas mar shonraí pearsanta i ngach cúinse.

(25) Ba cheart toiliú le próiseáil go sainráite trí aon mhodh iomchuí lenar féidir leis an duine is ábhar do na sonraí a thoil shonrach fheasach a chur in iúl faoi shaoirse, trí ráiteas a dhéanamh nó trí ghníomhaíocht shoiléir dhearfach ón duine sin, lena n‑áiritheofaí go bhfuil daoine aonair ar an eolas go bhfuil siad ag tabhairt ceada a sonraí pearsanta a phróiseáil, trí thic a chur i mbosca mar shampla nuair a thugann siad cuairt ar shuíomh gréasáin idirlín nó trí aon ráiteas nó iompar eile a chuireann in iúl go soiléir sa chomhthéacs sin go dtoilíonn sé leis an bpróiseáil atá beartaithe a dhéanamh ar a shonraí pearsanta. Níor cheart, dá bhrí sin, gurbh ionann tost nó gan ghníomhú iontu féin agus toiliú. Ba cheart go gcumhdódh toiliú gach gníomhaíocht próiseála arna déanamh chun na críche nó na gcríoch céanna. Má tá an duine is ábhar do na sonraí le toiliú leis an bpróiseáil tar éis iarraidh leictreonach a fháil chuige sin, ní mór don iarraidh sin a bheith soiléir achomair agus níor cheart go gcuirfeadh sí isteach barraíocht ar úsáid na seirbhíse i gceist.

(26) Ba cheart na nithe seo a leanas ar a laghad a chumhdach sna sonraí pearsanta a bhaineann le sláinte: na sonraí ar fad a bhaineann le stádas sláinte an duine is ábhar do na sonraí; faisnéis faoi chlárú an duine aonair chun seirbhísí sláinte a fháil; faisnéis faoi íocaíochtaí nó faoi cháilitheacht an duine aonair do chúram sláinte; uimhir, siombal nó sonra uathúil éigin eile atá sannta do dhuine aonair chun an duine sin a shainaithint chun críocha sláinte; aon fhaisnéis faoin duine aonair a bailíodh agus seirbhísí sláinte á soláthar don duine aonair sin; faisnéis a fhaightear mar thoradh ar thástáil nó scrúdú a dhéanamh ar bhall coirp nó ar shubstaint colainne, lena n‑áirítear samplaí bitheolaíocha; aon duine a thugann cúram sláinte don duine aonair a shainaithint; nó aon fhaisnéis eile a bhaineann, mar shampla, le galar, míchumas, baol galar, stair liachta, cóir leighis chliniciúil, nó le riocht fiseolaíoch nó bithleighis an duine is ábhar do na sonraí, neamhspleách ar fhoinse na faisnéise sin, amhail faisnéis ó lia nó ó ghairmí sláinte eile, ó ospidéal, ó fheiste leighis nó ó thástáil dhiagnóiseach in vitro.

(27) Ba cheart príomhbhunaíocht rialaitheora san Aontas a chinneadh de réir critéar oibiachtúil agus trí phríomhbhunaíocht a chinneadh ba cheart go dtabharfaí le tuiscint go ndéantar gníomhaíochtaí bainistíochta éifeachtacha agus iarbhír inti lena ndéantar na príomhchinntí maidir le cuspóirí, coinníollacha agus modhanna na próiseála trí shocruithe cobhsaí. Níor cheart go mbraithfeadh an critéar sin ar phróiseáil na sonraí pearsanta a bheith déanta ag an áit sin; má tá modhanna teicniúla agus teicneolaíochtaí ann agus in úsáid chun sonraí pearsanta a phróiseáil nó chun gníomhaíochtaí próiseála a dhéanamh, ní ionann sin is a rá gur príomhbhunaíocht an áit sin agus mar sin de ní critéir chinntitheacha iad maidir le príomhbhunaíocht. Ba cheart príomhbhunaíocht an phróiseálaí a bheith san áit a bhfuil a riarachán lárnach san Aontas.

(28) Ba cheart gnóthas rialaitheach agus a ghnóthais atá faoi rialú a chumhdach faoi ghrúpa gnóthas, agus ba cheart, dá réir sin, don ghnóthas rialaitheach a bheith in ann tionchar ceannasach a imirt ar na gnóthais eile de bhun úinéireachta mar shampla, nó de bhun rannpháirtíochta airgeadais nó na rialacha lena rialaítear an rannpháirtíocht sin nó de bhun na cumhachta chun rialacha maidir le cosaint sonraí pearsanta a chur chun feidhme.

(29) Tá cosaint ar leith dlite do leanaí maidir lena sonraí pearsanta toisc go bhféadfar nach bhfuil siad chomh heolach sin ar na rioscaí, na hiarmhairtí, na cosaintí agus ar a gcearta féin maidir lena sonraí pearsanta a phróiseáil. Chun a chinneadh nuair is leanbh é duine aonair, ba cheart cloí sa Rialachán seo leis an sainmhíniú atá leagtha síos i gCoinbhinsiún na Náisiún Aontaithe um Chearta an Linbh.

(30) Ba cheart gach próiseáil arna déanamh ar shonraí pearsanta a bheith dleathach, cothrom agus trédhearcach i ndáil leis na daoine aonair lena mbaineann. Ba cheart, go háirithe, go mbeadh na críocha dá ndéantar na sonraí a phróiseáil lánsoiléir agus dlisteanach agus ba cheart iad a chinneadh tráth bhailiú na sonraí. Ba cheart na sonraí a bheith leordhóthanach, ábhartha agus teoranta don mhéid is lú sonraí is gá chun na gcríoch dá ndéantar na sonraí a phróiseáil; ceanglaítear leis sin go háirithe go n‑áirithítear nach mbailítear an iomarca sonraí agus go gcoinnítear tréimhse stórála na sonraí chomh gairid agus is féidir. Níor cheart sonraí pearsanta a phróiseáil ach amháin mura bhféadfaí cuspóir na próiseála a bhaint amach ar bhealach eile. Ba cheart gach beart réasúnta a dhéanamh chun a áirithiú go gceartaítear nó go scriostar sonraí pearsanta míchruinne. Chun a áirithiú nach gcoinnítear na sonraí níos faide ná mar is gá, ba cheart don rialaitheoir teorainneacha ama a shocrú chun sonraí a scriosadh nó chun athbhreithniú tréimhsiúil a dhéanamh.

(31) Le go mbeidh próiseáil dleathach, ba cheart sonraí pearsanta a phróiseáil ar bhonn thoiliú an duine lena mbaineann nó ar bhonn dlisteanach éigin eile, atá leagtha síos le dlí sa Rialachán seo nó le dlí eile de chuid an Aontais nó le dlí Ballstáit eile, dá dtagraítear sa Rialachán seo.

(32) I gcás ina bhfuil próiseáil bunaithe ar thoiliú an duine is ábhar do na sonraí, ba cheart an dualgas maidir le cruthú gur thoiligh an duine is ábhar do na sonraí leis an oibríocht próiseála a leagan ar an rialaitheoir. Go háirithe i gcomhthéacs dearbhaithe i scríbhinn maidir le hábhar éigin eile, ba cheart cosaintí a bheith ann chun a áirithiú go bhfuil an duine is ábhar do na sonraí ar an eolas go bhfuil toiliú á thabhairt aige agus go bhfuil sé ar an eolas faoin méid a bhfuil sé á thabhairt.

(33) Chun toiliú faoi shaoirse a áirithiú, ba cheart a shoiléiriú nach ionann toiliú a thabhairt agus foras bailí dlíthiúil a bheith ann a fhágann nach bhfuil aon saor-rogha ag an duine aonair i ndáiríre agus nach bhfuil sé in ann mar sin diúltú toiliú a thabhairt nó an toiliú a tharraingt siar gan dochar.

(34) I gcás ina bhfuil éagothromaíocht shuntasach ann idir an duine is ábhar do na sonraí agus an rialaitheoir, níor cheart go mbeadh toiliú ina chúis bhailí dhlíthiúil le sonraí pearsanta a phróiseáil. Is amhlaidh an scéal go háirithe má tá an duine is ábhar do na sonraí spleách ar an rialaitheoir, mar shampla i gcás ina ndéanann an fostóir sonraí pearsanta a fhostaithe a phróiseáil i gcomhthéacs na fostaíochta. I gcás inar údarás poiblí é an rialaitheoir, ní bheadh éagothromaíocht ann ach amháin i gcás na n‑oibríochtaí próiseála sonraí sin inar féidir leis an údarás poiblí, de bhua a chumhachtaí ábhartha poiblí, oibleagáid a fhorchur. Sa chás sin ní féidir a mheas gur toilíodh leis an bpróiseáil faoi shaoirse, ag cur leas an duine is ábhar do na sonraí san áireamh.

(35) Ba cheart próiseáil a bheith dleathach i gcás inar gá sin i gcomhthéacs conartha nó má tá sé beartaithe conradh a dhéanamh.

(36) I gcás ina ndéantar próiseáil i gcomhréir le hoibleagáid dhlíthiúil a bhfuil an rialaitheoir faoina réir nó i gcás ina bhfuil gá le próiseáil chun cúram éigin a chur i gcrích a dhéantar chun leas an phobail nó i bhfeidhmiú údaráis oifigiúil, ba cheart bunús dlí a bheith ag an bpróiseáil sin i ndlí an Aontais nó i ndlí Ballstáit a chomhlíonann ceanglais na Cairte um Chearta Bunúsacha an Aontais Eorpaigh maidir le haon teorainn leis na cearta agus saoirsí. Is faoi dhlí an Aontais nó dlí náisiúnta an cinneadh a dhéanamh freisin maidir le cé acu ar cheart don rialaitheoir a chuireann cúram i gcrích chun leas an phobail nó i bhfeidhmiú údaráis oifigiúil, ar cheart dó a bheith ina chuid de riarachán poiblí nó ina dhuine nádúrtha nó dlítheanach eile arna rialú faoin dlí poiblí, nó faoi dhlí príobháideach amhail comhlachas gairmiúil.

(37) Ba cheart a mheas go bhfuil próiseáil sonraí pearsanta dleathach freisin nuair is gá é a dhéanamh chun leas a chosaint ar leas é atá riachtanach do shaol an duine is ábhar do na sonraí.

(38) D’fhéadfadh sé go dtabharfadh leasanna dlisteanacha rialaitheora bunús dlí do phróiseáil ar choinníoll nach sárófaí leasanna nó cearta agus saoirsí bunúsacha an duine is ábhar do na sonraí. Bheadh gá le measúnú cúramach a dhéanamh sa chás sin, go háirithe i gcás inar leanbh é an duine is ábhar do na sonraí ó tharla go bhfuil cosaint ar leith dlite do leanaí. Ba cheart go mbeadh sé de cheart ag an duine is ábhar do na sonraí agóid a dhéanamh i gcoinne na próiseála, ar chúiseanna a bhaineann lena staid áirithe féin, agus é sin a dhéanamh saor in aisce. Chun trédhearcacht a áirithiú, ba cheart go mbeadh sé d’oibleagáid ar an rialaitheoir an duine is ábhar do na sonraí a chur ar an eolas go sainráite faoi na leasanna dlisteanacha atá á saothrú agus faoin gceart agóide, agus ba cheart go mbeadh sé d’oibleagáid air freisin na leasanna dlisteanacha sin a dhoiciméadú. Ar an ábhar gur faoin reachtóir atá sé foráil a dhéanamh le dlí maidir leis an mbunús dlí atá ag údaráis phoiblí chun sonraí a phróiseáil, níor cheart feidhm a bheith ag an bhforas dlíthiúil sin maidir le próiseáil ag údaráis phoiblí i bhfeidhmiú a gcúraimí.

(39) Má dhéantar sonraí a phróiseáil a mhéid gur dianghá é chun slándáil líonra agus faisnéise a áirithiú, ciallaíonn sin go bhfuil leas dlisteanach ag an rialaitheoir sonraí lena mbaineann. Is é atá i gceist le slándáil líonra agus faisnéise an cumas atá i líonra nó i gcóras faisnéise, ar leibhéal áirithe muiníne, seasamh i gcoinne eachtraí a tharlaíonn de thaisme nó gníomhaíochtaí neamhdhleathacha nó mailíseacha a chuireann isteach ar fháil, ar bharántúlacht, ar shláine agus ar rúndacht sonraí atá stóráilte nó tarchurtha agus ar shlándáil na seirbhísí gaolmhara atá á dtairiscint nó a bhfuil rochtain orthu trí na líonraí agus na córais sin, trí údaráis phoiblí, foirne práinnfhreagartha ríomhaire - CERTanna, foirne freagartha do theagmhais a bhaineann le slándáil ríomhairí - CSIRTanna, soláthraithe líonraí agus seirbhísí cumarsáide leictreonaí agus trí sholáthraithe teicneolaíochtaí agus seirbhísí slándála. D’fhéadfaí a áireamh le háirithiú slándála agus faisnéise, mar shampla, rochtain neamhúdaraithe ar líonraí cumarsáide leictreonaí agus dáileadh mailíseach cód a chosc agus stop a chur le hionsaithe diúltaithe seirbhíse agus le damáiste do ríomhchórais agus do chórais chumarsáide leictreonaí.

(40) Níor cheart próiseáil sonraí pearsanta chun críocha eile a cheadú ach amháin i gcás ina bhfuil an phróiseáil ag luí leis na críocha sin ar bailíodh na sonraí chucu ar an gcéad dul síos, go háirithe i gcás ina bhfuil an phróiseáil riachtanach chun críocha taighde stairiúil, staidrimh nó eolaíoch. I gcás nach bhfuil an chríoch eile ag luí leis an mbunchríoch ar bailíodh na sonraí chuici, ba cheart don rialaitheoir toiliú an duine is ábhar do na sonraí a fháil chun na críche eile sin nó ba cheart dó an phróiseáil a bhunú ar chúis dhlisteanach eile chun próiseáil dhleathach a dhéanamh, go háirithe nuair atá foráil déanta ina leith i ndlí an Aontais nó i ndlí an Bhallstáit a bhfuil an rialaitheoir faoina réir. Ar aon nós, ba cheart cur i bhfeidhm na bprionsabal a leagtar amach sa Rialachán seo a áirithiú agus ba cheart a áirithiú go háirithe go gcuirtear an duine is ábhar do na sonraí ar an eolas faoi na críocha eile sin.

(41) Ní mór cosaint ar leith a thabhairt do shonraí pearsanta atá fíor‑íogair agus leochaileach maidir le cearta bunúsacha nó príobháideacht. Níor cheart sonraí den sórt sin a phróiseáil, ach amháin má thoilíonn an duine is ábhar do na sonraí leis sin go sainráite. Ba cheart foráil shainráite a dhéanamh maidir le maoluithe ar an gcosc sin mar fhreagairt ar shainriachtanais, áfach, go háirithe i gcás ina ndéanann comhlachais nó fondúireachtaí áirithe próiseáil agus iad i mbun gníomhaíochtaí dlisteanacha chun feidhmiú saoirsí bunúsacha a cheadú.

(42) Ba cheart maolú ar an toirmeasc ar chatagóirí íogaire sonraí a phróiseáil a cheadú freisin má dhéantar sin le dlí, agus faoi réir cosaintí oiriúnacha, d'fhonn sonraí pearsanta agus cearta bunúsacha eile a chosaint, i gcás ina bhfuil údar leis chun leas an phobail agus go háirithe chun críocha sláinte, lena n‑áirítear sláinte phoiblí agus cosaint shóisialta agus bainistiú seirbhísí sláinte, go háirithe chun cáilíocht agus costéifeachtúlacht a áirithiú maidir leis na nósanna imeachta arna n‑úsáid chun éilimh ar shochair agus ar sheirbhísí sa chóras árachais sláinte a shocrú, nó chun críocha taighde stairiúil, staidrimh agus eolaíoch.

(43) Ina theannta sin, is chun leas an phobail a dhéanann údaráis oifigiúla sonraí pearsanta a phróiseáil chun aidhmeanna comhlachas reiligiúnach a bhaint amach, ar aidhmeanna iad atá leagtha síos i gcomhréir le dlí bunreachtúil nó le dlí idirnáisiúnta poiblí.

(44) I gcás ina gcuireann feidhmiú an chórais dhaonlathaigh de cheangal ar Bhallstát, agus é i mbun gníomhaíochtaí toghcháin, go dtiomsaíonn páirtithe polaitiúla sonraí maidir le tuairimí polaitiúla na ndaoine, féadfar próiseáil sonraí den sórt sin a cheadú ar chúiseanna a bhaineann le leas an phobail, ar choinníoll go mbunófar cosaintí iomchuí.

(45) Murar féidir leis an rialaitheoir duine nádúrtha a shainaithint ó na sonraí a phróiseáil sé, níor cheart go mbeadh sé d’oibleagáid ar an rialaitheoir faisnéis bhreise a fháil chun an duine is ábhar do na sonraí a shainaithint díreach chun foráil de chuid an Rialacháin seo a chomhlíonadh. I gcás iarrata ar rochtain, ba cheart go mbeadh an rialaitheoir i dteideal tuilleadh faisnéise a iarraidh ar an duine is ábhar do na sonraí le go mbeidh sé ábalta na sonraí pearsanta a aimsiú atá á lorg ag an duine sin.

(46) Ceanglaítear le prionsabal na trédhearcachta gur cheart go mbeadh sé éasca rochtain a fháil ar aon fhaisnéis atá dírithe ar an bpobal nó ar an duine is ábhar do na sonraí, go mbeadh sé éasca an fhaisnéis sin a thuiscint agus go dtabharfaí í i dteanga shoiléir shimplí. Tá tábhacht ar leith ag baint leis sin i gcásanna, amhail fógraíocht ar líne, ina bhfágann iomadú gníomhaithe agus castacht theicneolaíoch an chleachtais nach éasca don duine is ábhar do na sonraí a bheith ar an eolas agus a thuiscint go bhfuil sonraí pearsanta a bhaineann leis á mbailiú, cé atá á mbailiú agus cad chuige a bhfuil siad á mbailiú. Toisc go bhfuil cosaint ar leith dlite do leanaí, ba cheart aon fhaisnéis agus cumarsáid maidir le próiseáil a bhaineann go díreach le leanbh a thabhairt i dteanga shoiléir shimplí le go bhféadfaidh an leanbh é a thuiscint go héasca.

(47) Ba cheart rialacha mionsonraithe a thabhairt le go bhféadfaidh an duine is ábhar do na sonraí a chearta a bhfuil foráil déanta ina leith sa Rialachán seo a fheidhmiú, lena n‑áirítear, go háirithe, sásraí lena n‑iarrfar, saor in aisce, rochtain ar shonraí, ceartú sonraí, scriosadh sonraí agus cead an ceart chun agóide a fheidhmiú. Ba cheart go mbeadh sé d’oibleagáid ar an rialaitheoir iarrataí ón duine is ábhar do na sonraí a fhreagairt laistigh de spriocdháta socraithe agus go mbeadh sé d'oibleagáid air cúiseanna a thabhairt mura gcomhlíonann sé iarraidh an duine sin.

(48) Ceanglaítear leis na prionsabail maidir le próiseáil chothrom thrédhearcach gur cheart an duine is ábhar do na sonraí a chur ar an eolas go háirithe faoin bpróiseáil atá á déanamh agus faoi chríocha na próiseála sin, faoi fhad tréimhse stórála na sonraí agus faoin gceart rochtana, faoin gceart ceartúcháin nó scriosta agus faoin gceart gearán a dhéanamh. I gcás ina mbailítear na sonraí ón duine is ábhar do na sonraí, ba cheart an duine is ábhar do na sonraí a chur ar an eolas freisin má tá sé d'oibleagáid air na sonraí a sholáthar agus é a chur ar an eolas faoi na hiarmhairtí atá ann mura soláthraíonn sé na sonraí sin.

(49) Ba cheart an fhaisnéis maidir le próiseáil sonraí pearsanta a bhaineann leis an duine is ábhar do na sonraí a thabhairt don duine sin tráth bhailiú na sonraí, nó, i gcás nach mbailítear na sonraí ón duine is ábhar do na sonraí, laistigh de thréimhse réasúnta, ag brath ar imthosca an cháis. I gcás inar féidir sonraí a nochtadh do dhuine eile go dlisteanach, ba cheart an duine is ábhar do na sonraí a chur ar an eolas nuair a nochtar na sonraí an chéad uair don duine eile sin.

(50) Ní gá, áfach, an oibleagáid seo a fhorchur i gcás ina mbíonn an duine is ábhar do na sonraí ag tabhairt na faisnéise sin amach ar aon dóigh, nó i gcás ina bhfuil taifeadadh nó nochtadh na sonraí leagtha síos go sainráite le dlí, nó i gcás ina mbeadh sé dodhéanta an duine is ábhar do na sonraí a chur ar an eolas nó ina mbeadh iarrachtaí díréireacha ag baint leis sin. D’fhéadfadh an cás deireanach sin a bheith i gceist go háirithe nuair a dhéantar sonraí a phróiseáil chun críocha taighde stairiúil, staidrimh nó eolaíoch; maidir leis sin, féadfar líon na ndaoine is ábhar do na sonraí, aois na sonraí agus aon bhearta cúiteacha arna nglacadh a chur san áireamh.

(51) Ba cheart go mbeadh sé de cheart ag aon duine rochtain a fháil ar shonraí a bailíodh a bhaineann leis agus ba cheart dó a bheith in ann an ceart sin a fheidhmiú go héasca, le bheith ar an eolas faoin bpróiseáil agus chun dlíthiúlacht na próiseála a fhíorú. Ba cheart go mbeadh sé de cheart ag gach duine is ábhar do na sonraí a bheith ar an eolas go háirithe faoi na críocha ar chucu a dhéanfar na sonraí a phróiseáil, faoin bhfad a mhairfidh an phróiseáil, faoi cé a fhaigheann na sonraí, faoi loighic a bhaineann le próiseáil na sonraí agus faoi na hiarmhairtí a d’fhéadfadh a bheith ag baint le próiseáil den sórt sin, ar a laghad nuair atá an phróiseáil sin bunaithe ar phróifíliú, agus ba cheart go bhfaigheadh gach duine is ábhar do na sonraí cumarsáid faoi sin. Níor cheart go rachadh an ceart sin chun dochair cearta agus saoirsí daoine eile, lena n‑áirítear cearta agus saoirsí maidir le rúin trádála nó maoin intleachtúil agus go háirithe nach rachadh sé chun dochair an chóipchirt lena gcosnaítear bogearraí. Níor cheart, áfach, go mbeadh mar thoradh ar na cúinsí sin go ndiúltófaí aon fhaisnéis a thabhairt don duine is ábhar do na sonraí.

(52) Ba cheart don rialaitheoir gach beart réasúnta a dhéanamh chun céannacht duine is ábhar do shonraí atá ag iarraidh rochtain a fháil ar na sonraí sin a fhíorú, go háirithe i gcomhthéacs seirbhísí ar líne agus aitheantóirí ar líne. Níor cheart do rialaitheoir sonraí pearsanta a choinneáil díreach le go bhféadfadh sé freagairt d’iarrataí féideartha.

(53) I gcás nach bhfuil coinneáil sonraí pearsanta duine i gcomhréir leis an Rialachán seo, ba cheart go mbeadh sé de cheart ag an duine sin na sonraí pearsanta a bhaineann leis a cheartú nó ba cheart go mbeadh sé de cheart aige na sonraí sin ‘a dhearmad’. Ba cheart, go háirithe, go mbeadh sé de cheart ag daoine is ábhar do shonraí go scriosfaí a sonraí pearsanta agus nach ndéanfaí iad a phróiseáil a thuilleadh, mura bhfuil na sonraí riachtanach a thuilleadh i ndáil leis na críocha ar bailíodh na sonraí chucu nó ar próiseáladh iad chucu, i gcás ina dtarraingíonn na daoine is ábhar do na sonraí siar a dtoiliú leis an bpróiseáil nó ina ndéanann siad agóid i gcoinne phróiseáil na sonraí pearsanta a bhaineann leo nó i gcás nach gcomhlíonann próiseáil a sonraí pearsanta an Rialachán seo ar bhealach eile. Tá tábhacht ar leith ag baint leis an gceart sin nuair atá toiliú tugtha ag an duine is ábhar do na sonraí agus é ina leanbh nach bhfuil láneolach ar na rioscaí a bhaineann leis an bpróiseáil agus go bhfuil sé ag iarraidh na sonraí pearsanta sin a bhaint níos moille, ón idirlíon go háirithe. Ba cheart coinneáil na sonraí ina dhiaidh sin a cheadú, áfach, i gcás inar gá sin a dhéanamh chun críocha taighde stairiúil, staidrimh nó eolaíoch, ar chúiseanna a bhaineann le leas an phobail, chun an ceart chun tuairimí a nochtadh a fheidhmiú, nuair a cheanglaítear sin le dlí, nó i gcás ina bhfuil cúis ann an phróiseáil a shrianú seachas na sonraí a scriosadh.

(54) Chun an ceart chun sonraí ‘a dhearmad’ a neartú ó thaobh an idirlín de, ba cheart an ceart sonraí a scriosadh a leathnú amach freisin sa dóigh is gur cheart go mbeadh sé d’oibleagáid ar rialaitheoir a bhfuil sonraí pearsanta curtha ar fáil go poiblí aige aon tríú páirtithe atá ag próiseáil na sonraí sin a chur ar an eolas má iarrann an duine is ábhar do na sonraí orthu aon naisc chuig na sonraí pearsanta sin, aon chóipeanna de na sonraí nó aon mhacasamhlú ar na sonraí a scriosadh. Chun a áirithiú go gcuirtear na tríú páirtithe ar an eolas faoi sin, ba cheart don rialaitheoir gach beart réasúnta a ghlacadh, lena n‑áirítear bearta teicniúla, maidir le sonraí a phoiblíonn an rialaitheoir. I gcás ina bpoiblíonn tríú páirtí sonraí pearsanta, ba cheart a mheas go bhfuil an rialaitheoir freagrach as an bpoibliú sin má thug sé údarú don tríú páirtí na sonraí a phoibliú.

(55) Chun an smacht atá ag daoine ar a sonraí pearsanta féin agus ar a gceart rochtana a neartú tuilleadh, ba cheart, i gcás ina ndéantar sonraí pearsanta a phróiseáil trí mhodhanna leictreonacha agus i bhformáid struchtúrtha atá i ngnáthúsáid, go mbeadh sé de cheart ag na daoine is ábhar do na sonraí cóip de na sonraí a bhaineann leo a fháil freisin i bhformáid leictreonach a úsáidtear go coitanta. Ba cheart cead a bheith ag an duine is ábhar do na sonraí na sonraí sin atá curtha ar fáil aige cheana a bhogadh ó fheidhmchlár uathoibrithe amháin, amhail líonra sóisialta, go ceann eile. Ba cheart feidhm a bheith aige sin i gcás ina dtugann an duine is ábhar do na sonraí na sonraí do chóras próiseála uathoibrithe, le toiliú nó chun conradh a chomhlíonadh.

(56) I gcás inar féidir sonraí pearsanta a phróiseáil go dleathach chun leasanna ríthábhachtacha an duine is ábhar do na sonraí a chosaint, nó ar mhaithe le leas an phobail, leas údaráis oifigiúil nó leasanna dlisteanacha rialaitheora, ba cheart go mbeadh aon duine is ábhar do na sonraí i dteideal agóid a dhéanamh i gcoinne phróiseáil aon sonraí a bhaineann leis. Ba cheart gur ar an rialaitheoir a bheadh an dualgas a léiriú go bhféadfadh a leasanna dlisteanacha leasanna nó cearta agus saoirsí bunúsacha an duine is ábhar do na sonraí a shárú.

(57) I gcás ina ndéantar sonraí pearsanta a phróiseáil chun margaíocht dhíreach a dhéanamh, ba cheart go mbeadh sé de cheart ag an duine is ábhar do na sonraí agóid a dhéanamh i gcoinne phróiseáil na sonraí sin saor in aisce agus go héasca éifeachtach.

(58) Ba cheart go mbeadh sé de cheart ag gach duine nádúrtha gan a bheith faoi réir birt atá bunaithe ar phróifíliú trí mhodhanna uathoibrithe próiseála. Ba cheart bearta den sórt sin a cheadú, áfach, nuair atá siad údaraithe go sainráite le dlí, agus conradh á chur i grích nó á chomhlíonadh, nó nuair atá toiliú faighte ón duine is ábhar do na sonraí. Ar aon nós, ba cheart go mbeadh próiseáil den sórt sin faoi réir cosaintí oiriúnacha, lena n‑áirítear an duine is ábhar do na sonraí a chur ar an eolas go sainráite, agus an ceart a bheith ag daoine idirghabháil a dhéanamh, agus níor cheart go mbainfeadh beart den sórt sin le leanbh.

(59) Féadfar srianta a fhorchur le dlí an Aontais nó le dlí Ballstáit ar phrionsabail shonracha agus ar an gceart chun faisnéise, an ceart rochtana, an ceart ceartúcháin, an ceart scriosta nó ar an gceart maidir le hinaistritheacht sonraí, ar an gceart agóid a dhéanamh, ar bhearta atá bunaithe ar phróifíliú, agus féadfar srianta a fhorchur freisin maidir le sárú i ndáil le sonraí pearsanta a chur in iúl don duine is ábhar do na sonraí agus maidir le roinnt oibleagáidí gaolmhara atá ar na rialaitheoirí, a mhéid is gá agus is comhréireach i ndaonlathas chun slándáil phoiblí a chosaint, lena n‑áirítear chun beatha an duine a chosaint (go háirithe mar fhreagairt ar thubaistí nádúrtha nó ar thubaistí de dhéanamh an duine), chun cionta coiriúla nó sáruithe eitice i gcás gairmeacha rialáilte a chosc, a imscrúdú agus a ionchúiseamh, chun leasanna poiblí eile de chuid an Aontais nó de chuid Ballstáit a chosaint, go háirithe leas tábhachtach eacnamaíoch nó airgeadais de chuid an Aontais nó de chuid Ballstáit, nó chun an duine is ábhar do shonraí nó cearta agus saoirsí daoine eile a chosaint. Ba cheart go mbeadh na srianta sin i gcomhréir le ceanglais atá leagtha amach sa Chairt um Chearta Bunúsacha an Aontais Eorpaigh agus ag an gCoinbhinsiún Eorpach chun Cearta an Duine agus Saoirsí Bunúsacha a Chosaint.

(60) Ba cheart a bhunú gurb é an rialaitheoir atá freagrach as aon phróiseáil a dhéanann sé ar shonraí pearsanta nó as aon phróiseáil den sórt sin a dhéantar thar a cheann agus gurb é atá faoi dhliteanas i leith na próiseála sin. Ba cheart don rialaitheoir a áirithiú, go háirithe, go léiríonn sé go ndéantar gach oibríocht próiseála i gcomhréir leis an Rialachán seo agus ba cheart go mbeadh sé d’oibleagáid air é sin a dhéanamh.

(61) Chun cearta agus saoirsí daoine is ábhar do shonraí a chosaint i ndáil le sonraí pearsanta a phróiseáil, ceanglaítear go ndéanfar bearta iomchuí teicniúla agus eagraíochtúla, tráth a cheaptar an phróiseáil a dhéanamh agus tráth a dhéantar an phróiseáil féin, chun a áirithiú go gcomhlíontar ceanglais an Rialacháin seo. Chun comhlíonadh an Rialacháin seo a áirithiú agus chun an comhlíonadh sin a léiriú, ba cheart don rialaitheoir beartais inmheánacha a ghlacadh agus bearta iomchuí a chur chun feidhme, a chomhlíonann, go háirithe, na prionsabail maidir le cosaint sonraí d’aon ghnó agus maidir le cosaint sonraí trí mhainneachtain.

(62) I ngeall ar chosaint ceart agus saoirsí daoine is ábhar do shonraí agus freagracht agus dliteanas rialaitheoirí agus próiseálaithe, agus a mhéid a bhaineann le faireachán agus bearta arna ndéanamh ag údaráis mhaoirseachta, ní mór na freagrachtaí faoin Rialachán seo a shannadh go soiléir, lena n‑áirítear i gcás ina gcinneann rialaitheoir críocha, coinníollacha agus modhanna na próiseála i gcomhpháirt le rialaitheoirí eile nó i gcás ina ndéantar an phróiseáil thar ceann rialaitheora.

(63) I gcás ina bhfuil rialaitheoir nach bhfuil bunaithe san Aontas ag próiseáil sonraí pearsanta daoine is ábhar do na sonraí atá ina gcónaí san Aontas agus agus nuair nach mbaineann gníomhaíochtaí próiseála an rialaitheora sin le hearraí nó seirbhísí a chur ar fáil do na daoine sin is ábhar do na sonraí, nó le faireachán a dhéanamh ar iompar na ndaoine sin, ba cheart don rialaitheoir ionadaí a cheapadh, ach amháin má tá an rialaitheoir bunaithe i dtríú tír ina n‑áirithítear go bhfuil leibhéal cosanta leordhóthanach ar fáil, nó más fiontar beag nó meánmhéide nó údarás nó comhlacht poiblí an rialaitheoir nó mura gcuireann an rialaitheoir earraí nó seirbhísí ar fáil ach ar uairibh do na daoine sin is ábhar do na sonraí. Ba cheart don ionadaí gníomhú thar ceann an rialaitheora agus féadfaidh aon údarás maoirseachta cumarsáid a dhéanamh leis.

(64) Chun a chinneadh an ea nach bhfuil rialaitheoir ag cur earraí agus seirbhísí ar fáil ach ar uairibh do dhaoine is ábhar do shonraí atá ina gcónaí san Aontas, ba cheart a dhéanamh amach an bhfuil sé soiléir ó ghníomhaíochtaí foriomlána an rialaitheora go bhfuil cur ar fáil earraí agus seirbhísí do na daoine sin is ábhar do na sonraí coimhdeach leis na príomhghníomhaíochtaí sin.

(65) Chun comhlíonadh an Rialacháin seo a léiriú, ba cheart don rialaitheoir nó don phróiseálaí gach oibríocht próiseála a dhoiciméadú. Ba cheart go mbeadh sé d’oibleagáid ar gach rialaitheoir agus próiseálaí comhoibriú leis an údarás maoirseachta agus an doiciméadú sin a chur ar fáil don údarás, arna iarraidh sin dó, le go bhféadfaí é a úsáid chun faireachán a dhéanamh ar na hoibríochtaí próiseála sin.

(66) Chun slándáil a chothabháil agus chun cosc a chur ar phróiseáil a sháraíonn an Rialachán seo, ba cheart don rialaitheoir nó don phróiseálaí meastóireacht a dhéanamh ar na rioscaí a bhaineann go bunúsach leis an bpróiseáil agus ba cheart dó bearta a chur chun feidhme chun na rioscaí sin a mhaolú. Ba cheart leibhéal iomchuí slándála a áirithiú leis na bearta sin, ag cur na húrscothachta san áireamh agus na costais a bhaineann le cur chun feidhme na mbeart i ndáil leis na rioscaí agus le cineál na sonraí pearsanta atá le cosaint. Agus caighdeáin theicniúla agus bearta eagraíochtúla á mbunú chun slándáil na próiseála a áirithiú, ba cheart don Choimisiún neodracht theicneolaíoch, idir‑inoibritheacht agus nuálaíocht a chur chun cinn agus ba cheart dó, nuair is iomchuí, dul i gcomhar le tríú tíortha.

(67) Mura dtéitear i ngleic le sárú i ndáil le sonraí pearsanta ar bhealach leordhóthanach tráthúil, d’fhéadfadh an duine aonair i gceist caillteanas substaintiúil eacnamaíoch agus dochar sóisialta a fhulaingt, lena n‑áirítear calaois aitheantais. Dá bhrí sin, a luaithe a thuigeann an rialaitheoir go ndearnadh sárú den sórt sin, ba cheart dó fógra a thabhairt don údarás maoirseachta faoin sárú sin gan moill mhíchuí agus, nuair is féidir, laistigh de 24 uair. I gcás nach féidir é sin a dhéanamh laistigh de 24 uair, ba cheart na cúiseanna leis an moill sin a chur leis an bhfógra. Na daoine aonair a d’fhéadfaí dochar a dhéanamh dá sonraí pearsanta mar gheall ar an sárú, ba cheart fógra a thabhairt dóibh faoin sárú gan moill mhíchuí le go bhféadfaidh siad na réamhchúraimí is gá a dhéanamh. Ba cheart a mheas go ndéanann sárú dochar do shonraí pearsanta nó dó phríobháideacht an duine is ábhar do na sonraí i gcás ina bhféadfadh calaois aitheantais nó goid aitheantais, dochar fisiciúil, uirísliú suntasach nó damáiste don chlú a theacht mar thoradh air. San fhógra, ba cheart tuairisc a thabhairt ar chineál an tsáraithe i ndáil le sonraí pearsanta chomh maith le moltaí a thabhairt don daoine aonair lena mbaineann chun aon éifeachtaí díobhálacha a d’fhéadfadh a bheith ag an sárú a mhaolú. Ba cheart fógra a thabhairt do na daoine is ábhar do na sonraí chomh luath agus is féidir, i ndlúthchomhar leis an údarás maoirseachta agus urramú á thabhairt an t‑am céanna do threoraíocht ón údarás maoirseachta nó ó údaráis ábhartha eile (e.g. ó údaráis forfheidhmithe dlí). Mar shampla, le go mbeidh deis ag daoine is ábhar do shonraí riosca díobhála láithreach a mhaolú, ní mór fógra a thabhairt dóibh go pras, ach féadfar moill níos faide a údarú i gcás inar gá bearta iomchuí a chur chun feidhme i gcoinne sáruithe leanúnacha i ndáil le sonraí nó i gcoinne sáruithe cosúla.

(68) Chun a chinneadh ar cheart fógra faoi shárú i ndáil le sonraí pearsanta a thabhairt don údarás maoirseachta agus don duine is ábhar do na sonraí gan moill mhíchuí, ba cheart a fháil amach an bhfuil cosaint theicneolaíoch iomchuí agus bearta eagraíochtúla curtha chun feidhme agus curtha i bhfeidhm ag an rialaitheoir chun a fháil amach láithreach ar tharla sárú i ndáil le sonraí pearsanta agus chun an t‑údarás maoirseachta agus an duine is ábhar do na sonraí a chur ar an eolas faoi sin go pras, sula ndéantar dochar do leasanna pearsanta agus eacnamaíocha, ag féachaint go háirithe do chineál agus tromaíocht an tsáraithe i ndáil le sonraí pearsanta agus do na hiarmhairtí agus na héifeachtaí díobhálacha a bhaineann leis don duine is ábhar do na sonraí.

(69) Agus rialacha mionsonraithe a bhaineann leis an bhformáid agus nósanna imeachta is infheidhme maidir le fógairt sáruithe i ndáil le sonraí pearsanta á leagan síos, ba cheart aird chuí a thabhairt ar na dálaí faoina ndearnadh an sárú, lena n‑áirítear an raibh na sonraí pearsanta á gcosaint ag bearta iomchuí cosanta teicniúla, lenar cuireadh srian i gceart leis an dóchúlacht go ndéanfaí calaois aitheantais nó go mbainfí mí‑úsáid eile as na sonraí. Ina theannta sin, ba cheart a chur san áireamh sna rialacha agus sna nósanna imeachta sin leasanna dlisteanacha údarás forfheidhmithe dlí i gcásanna ina bhféadfadh fógairt luath cur isteach, gan chúis, ar dhálaí an tsáraithe a imscrúdú.

(70) I dTreoir 95/46/CE rinneadh foráil maidir le hoibleagáid ghinearálta chun fógra a thabhairt do na húdaráis mhaoirseachta faoi phróiseáil sonraí pearsanta. Cé go mbaineann ualaí riaracháin agus airgeadais leis an oibleagáid sin, níor chuidigh sé i gcónaí le cosaint sonraí pearsanta a fheabhsú. Dá bhrí sin, ba cheart an oibleagáid ghinearálta sin maidir le fógra a thabhairt gan idirdhealú a dhíothú, agus nósanna imeachta agus sásraí éifeachtacha a chur ina hionad, ar nósanna agus sásraí iad a chuirfeadh béim ar na hoibríochtaí próiseála sin ar dóigh dóibh rioscaí sonracha a chruthú do chearta agus saoirsí daoine is ábhar do shonraí mar gheall ar chineál na n‑oibríochtaí sin, raon feidhme na n‑oibríochtaí nó cuspóirí na n‑oibríochtaí. I gcásanna den sórt sin, ba cheart don rialaitheoir nó don phróiseálaí measúnú tionchair a dhéanamh ar an gcosaint sonraí roimh an bpróiseáil, agus ba cheart a áireamh sa mheasúnú sin, go háirithe, na bearta, cosaintí agus sásraí atá beartaithe lena áirithiú go gcosnófaí sonraí pearsanta agus chun comhlíonadh an Rialacháin seo a léiriú.

(71) Ba cheart feidhm a bheith aige sin, go háirithe, maidir le córais mhóra nuabhunaithe comhdúcháin, atá dírithe ar chuid mhaith sonraí pearsanta a phróiseáil ar leibhéal réigiúnach, náisiúnta nó osnáisiúnta agus a d’fhéadfadh tionchar a bheith acu ar líon mór daoine is ábhar do shonraí.

(72) Tá cásanna áirithe ann ina mbeadh sé ciallmhar agus tíosach measúnú tionchair a dhéanamh ar chosaint sonraí a chumhdaíonn níos mó ná tionscadal amháin, i gcás, mar shampla, ina bhfuil sé beartaithe ag údaráis phoiblí nó comhlachtaí poiblí feidhmchlár coiteann nó clár coiteann próiseála a chur ar bun nó ina bhfuil sé beartaithe ag roinnt rialaitheoirí feidhmchlár coiteann nó timpeallacht choiteann próiseála a thabhairt isteach in earnáil nó i roinn tionscail trí chéile nó le haghaidh gníomhaíochta cothrománaí atá in úsáid go forleathan.

(73) Ba cheart d'údarás poiblí nó do chomhlacht poiblí measúnuithe tionchair a dhéanamh ar chosaint sonraí mura ndearnadh measúnú den sórt sin cheana nuair a glacadh an dlí náisiúnta ar a bhfuil comhlíonadh chúraimí an údaráis phoiblí nó an chomhlachta phoiblí bunaithe agus lena rialaítear an oibríocht próiseála shonrach sin nó an tacar oibríochtaí atá i gceist.

(74) I gcás ina dtugann measúnú tionchair ar chosaint sonraí le tuiscint go gcuireann oibríochtaí próiseála cearta agus saoirsí na ndaoine is ábhar do na sonraí go mór i mbaol, amhail trí chearta a cheilt ar dhaoine aonair, nó trí theicneolaíochtaí sonracha nua a úsáid, ba cheart dul i gcomhairle leis an údarás maoirseachta, sula gcuirtear tús leis na hoibríochtaí, maidir le próiseáil rioscúil ar baolach nach mbeadh sí i gcomhréir leis an Rialachán seo, agus ba cheart go mbeadh an t‑údarás maoirseachta in ann tograí a dhéanamh chun cás den sórt sin a leigheas. Ba cheart comhairliúchán den sórt sin a dhéanamh freisin le linn don pharlaimint náisiúnta beart a ullmhú nó le linn beart a ullmhú atá bunaithe ar bheart reachtach lena sainítear cineál na próiseála agus lena leagtar síos cosaintí iomchuí.

(75) I gcás ina ndéantar an phróiseáil san earnáil phoiblí, nó i gcás ina ndéanann fiontar mór an phróiseáil san earnáil phríobháideach, nó i gcás ina mbaineann príomhghníomhaíochtaí an fhiontair, is cuma faoina mhéid, le hoibríochtaí próiseála lena gceanglaítear go ndéantar faireachán rialta córasach, ba cheart duine a bheith de chúnamh ag an rialaitheoir nó ag an bpróiseálaí chun faireachán a dhéanamh ar chomhlíonadh inmheánach an Rialacháin seo. Ba cheart go mbeadh na hoifigigh cosanta sonraí sin, is cuma má tá siad fostaithe ag an rialaitheoir nó mura bhfuil, in ann a ndualgais agus a gcúraimí a chomhlíonadh go neamhspleách.

(76) Ba cheart comhlachais nó comhlachtaí eile a dhéanann ionadaíocht thar ceann catagóirí rialaitheoirí a spreagadh chun cóid iompair a tharraingt suas, laistigh de theorainneacha an Rialacháin seo, chun cur chun feidhme an Rialacháin seo a éascú, ag cur san áireamh shaintréithe sonracha na próiseála arna déanamh in earnálacha áirithe.

(77) Chun trédhearcacht agus comhlíonadh an Rialacháin seo a fheabhsú, ba cheart spreagadh a thabhairt chun sásraí deimhniúcháin agus séalaí agus marcanna cosanta sonraí a bhunú, a fhágann go bhféadfadh daoine is ábhar do shonraí measúnú a dhéanamh ar an leibhéal cosanta sonraí a bhaineann le táirgí agus seirbhísí ábhartha.

(78) Tá gá le sreabha trasteorann sonraí pearsanta chun trádáil idirnáisiúnta agus comhar idirnáisiúnta a leathnú amach. Tá dúshláin nua tagtha chun cinn mar gheall ar mhéadú sna sreabha sin agus is cúis imní sin maidir le cosaint sonraí pearsanta. Nuair a aistrítear sonraí pearsanta ón Aontas go tríú tíortha nó go heagraíochtaí idirnáisiúnta, áfach, níor cheart go mbainfí den leibhéal cosanta do dhaoine aonair a ráthaítear san Aontas leis an Rialachán seo. Ar aon nós, ní fhéadfar aistrithe go tríú tíortha a dhéanamh ach má chomhlíontar an Rialachán seo ina iomláine.

(79) Tá an Rialachán seo gan dochar do chomhaontuithe idirnáisiúnta arna dtabhairt i gcrích idir an tAontas agus tríú tíortha a rialaíonn aistriú sonraí pearsanta, lena n‑áirítear cosaintí iomchuí do na daoine is ábhar do na sonraí.

(80) Féadfaidh an Coimisiún a chinneadh go gcuireann tríú tíortha áirithe, nó críoch nó earnáil próiseála i dtríú tír, nó eagraíocht idirnáisiúnta, leibhéal leordhóthanach cosanta ar fáil, agus beidh feidhm ag an gcinneadh sin ar fud an Aontais. Sa dóigh sin, áirithítear go bhfuil deimhneacht dhlíthiúil agus aonfhoirmeacht ann ar fud an Aontais maidir leis na tríú tíortha nó na heagraíochtaí idirnáisiúnta sin a mheastar a bhfuil leibhéal cosanta den chineál sin iontu. Sna cásanna sin, féadfar sonraí pearsanta a aistriú chuig na tíortha sin gan aon údarú breise a fháil.

(81) I gcomhréir leis na bunluachanna ar a bhfuil an tAontas bunaithe, agus go háirithe i gcomhréir le cosaint chearta an duine, ba cheart don Choimisiún a chur san áireamh, agus measúnú á dhéanamh aige ar an tríú tír, conas a dhéanann tríú tír ar leith smacht reachta, rochtain ar cheartas agus na noirm agus caighdeáin idirnáisiúnta a bhaineann le cearta an duine a urramú.

(82) Féadfaidh an Coimisiún a aithint freisin nach bhfuil leibhéal cosanta leordhóthanach á chur ar fáil ag tríú tír, críoch nó earnáil próiseála i dtríú tír, nó ag eagraíocht idirnáisiúnta. Mar gheall air sin, ba cheart aistriú sonraí pearsanta chuig an tríú tír sin a thoirmeasc. Sa chás sin, ba cheart foráil a dhéanamh maidir le comhairliúcháin idir an Coimisiún agus na tríú tíortha nó na heagraíochtaí idirnáisiúnta sin.

(83) In éagmais cinnidh maidir le cosaint leordhóthanach, ba cheart don rialaitheoir nó don phróiseálaí bearta a dhéanamh chun an easpa cosanta i dtríú tír a chúiteamh trí chosaintí iomchuí a chur i bhfeidhm don duine is ábhar do na sonraí. Féadfar a áireamh sna cosaintí iomchuí sin úsáid rialacha